(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΓ΄

Τετάρτη 6 Μαΐου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών., σελ.
2. Επί διαδικαστικού θέματος., σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών., σελ.
2. Ανακοίνωση του δελτίου επικαίρων ερωτήσεων της Παρασκευής 8 Μαΐου 2020., σελ.
3. Συζήτηση επικαίρων ερωτήσεων:
 α) Προς τον Υπουργό Ανάπτυξης και Επενδύσεων, με θέμα: «Μάσκες μίας χρήσης και τιμή πώλησης»., σελ.
 β) Προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση των κτηνοτρόφων που επλήγησαν από καταρροϊκό πυρετό το 2014.»., σελ.
 γ) Προς τον Υπουργό Προστασίας του Πολίτη, με θέμα: «Ξυλοδαρμός μοτοσυκλετιστή από την ασφάλεια φυλασσόμενου προσώπου και προσπάθεια απόκρυψης των δεδομένων του περιστατικού από την Κυβέρνηση», σελ.
 δ) Προς τον Υπουργό Υγείας, με θέμα: «Ενίσχυση Κέντρου Υγείας Κρανιδίου»., σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.

Β. Επί των επικαίρων ερωτήσεων:
ΒΟΡΙΔΗΣ Μ. , σελ.
ΓΕΩΡΓΙΑΔΗΣ Σ. , σελ.
ΚΑΜΙΝΗΣ Γ. , σελ.
ΚΕΛΛΑΣ Χ. , σελ.
ΚΟΝΤΟΖΑΜΑΝΗΣ Β. , σελ.
ΟΙΚΟΝΟΜΟΥ Ε. , σελ.
ΠΟΥΛΑΣ Α. , σελ.
ΡΑΓΚΟΥΣΗΣ Ι. , σελ.

ΠΑΡΕΜΒΑΣΕΙΣ:
ΑΒΔΕΛΑΣ Α. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΓ΄

Τετάρτη 6 Μαΐου 2020

Αθήνα, σήμερα στις 6 Μαΐου 2020, ημέρα Τετάρτη και ώρα 9.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-5-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΒ΄ συνεδριάσεώς του, της Τρίτης 5 Μαΐου 2020, σε ό,τι αφορά την ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας: «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των Οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε με τις προγραμματισμένες για σήμερα επίκαιρες ερωτήσεις επιτρέψτε μου να ανακοινώσω πρώτα το δελτίο επικαίρων ερωτήσεων της Παρασκευής 8 Μαΐου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 647/30-4-2020 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Δικαιοσύνης, με θέμα: «Την πορεία των διαδικασιών της ανέγερσης του νέου Δικαστικού Μεγάρου στην Έδεσσα».

2. Η με αριθμό 658/4-5-2020 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Έμμεσες απολύσεις σε ΕΛΤΑ και ΤΡΑΙΝΟΣΕ εν μέσω πανδημίας του κορωνοϊού COVID-19».

3. Η με αριθμό 654/4-5-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Εργασίας και Κοινωνικών Υποθέσεων, με θέμα: «Μέτρα στήριξης για τους εργαζομένους στο Θέαμα - Ακρόαμα».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 656/4-5-2020 επίκαιρη ερώτηση της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας (Τάνιας) Ελευθεριάδου προς τον Υπουργό Εργασίας και Κοινωνικών Υποθέσεων, με θέμα: «Σύστημα εκ περιτροπής εργασίας άρθρου 38 ν. 1892/1990 και άρθρου ένατου της από 20-3-2020 πράξης νομοθετικού περιεχομένου (ΠΝΠ)».

2. Η με αριθμό 659/4-5-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Οι εργαζόμενοι και οι ιδιοκτήτες των τετρακοσίων Κέντρων Διά Βίου Μάθησης (ΚΔΒΜ) καλούνται να πληρώσουν τα σπασμένα».

3. Η με αριθμό 655/4-5-2020 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Τους εργαζόμενους στον Τουρισμό».

4. Η με αριθμό 660/4-5-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Έμπρακτη αναγνώριση του έργου των ανθρώπων της πρώτης γραμμής για την αντιμετώπιση της πανδημίας και της διασφάλισης των συνθηκών υγείας και ασφάλειας στην εργασία.».

Κυρίες και κύριοι συνάδελφοι, προχωρούμε τώρα στις επίκαιρες ερωτήσεις του σημερινού δελτίου.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι η τέταρτη με αριθμό 652/4-5-2020 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ανάπτυξης και Επενδύσεων, με θέμα: «Να σταματήσει τώρα η συμπαιγνία Κυβερνήσεων-Ε.Ε.- βιομηχάνων σε βάρος των μικρών αμπελοκαλλιεργητών και αμβυκούχων», δεν θα συζητηθεί κατόπιν συνεννόησης του Υπουργού με τον Βουλευτή.

Ξεκινούμε, λοιπόν, με τη συζήτηση της τρίτης με αριθμό 645/28-4-2020 επίκαιρης ερώτησης πρώτου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνηπρος τον ΥπουργόΑνάπτυξης και Επενδύσεων, με θέμα: «Μάσκες μίας χρήσης / τιμή πώλησης».

Κύριε Καμίνη, έχετε δύο λεπτά στη διάθεσή σας.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε πρόεδρε.

Κύριε Υπουργέ, ήδη άρχισε η σταδιακή άρση των μέτρων περιορισμού της κυκλοφορίας κι έχουν αρχίσει και ανοίγουν και οι πρώτες επιχειρήσεις.

Έχουν επιβληθεί κάποιοι περιορισμοί σε ορισμένες κατηγορίες επιχειρήσεων όπου είναι υποχρεωτική η μάσκα: στα μέσα μαζικής μεταφοράς και ταξί, για τους εργαζόμενους σε καταστήματα τροφίμων και σουπερμάρκετ που χειρίζονται μη τυποποιημένα τρόφιμα, νοσοκομεία, ιατρεία, διαγνωστικά κέντρα, κομμωτήρια και κέντρα αισθητικής. Τα πρόστιμα ποικίλλουν: 300 ευρώ σε νοσοκομεία, ιατρεία και διαγνωστικά κέντρα, 150 ευρώ σε οδηγούς ταξί και επιβάτες, 1.000 ευρώ σε κομμωτήρια.

Με μια απλή αναζήτηση στο διαδίκτυο μπορείτε να δείτε ότι αυτή τη στιγμή η τιμή των απλών μασκών κυμαίνεται από 0,70 ευρώ μέχρι 2 ευρώ το τεμάχιο. Αυτές ήταν οι τιμές που ανέφερα όταν διατύπωσα την ερώτηση. Τώρα οι τιμές έχουν αυξηθεί. Προ κρίσης η κάθε μάσκα απλής χρήσης ετιμάτο 10 λεπτά του ευρώ.

Από τη στιγμή που αποτελεί αναγκαίο και υποχρεωτικό μέσο η μάσκα και από τη στιγμή που προβλέπονται πρόστιμα τόσο μεγάλου ύψους, προτίθεστε να λάβετε κάποια μέτρα παρέμβασης; Εξετάζετε ακόμη και το έσχατο μέτρο της διατίμησης;

Αυτά ήταν τα ερωτήματα που είχα παραθέσει στην ερώτησή μου. Αν έχετε την καλοσύνη και μπορείτε, να αναφερθείτε και στο Παρατηρητήριο για το οποίο μας μιλήσατε ότι θα άρχιζε να λειτουργήσει στις 15 Μαρτίου και να μας πείτε τι αποθέματα σε μάσκες υπάρχουν αυτή τη στιγμή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Κύριε Γεωργιάδη, έχετε τρία λεπτά στη διάθεσή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, κύριε συνάδελφε, Χριστός Ανέστη!

Ευχαριστώ πολύ για την ερώτηση, γιατί μας δίνει την ευκαιρία να μιλήσουμε λίγο με στοιχεία και να ξεκαθαρίσουμε ορισμένα πράγματα για ένα θέμα που απασχολεί την κοινή γνώμη και ευλόγως την απασχολεί.

Πρώτον και κυριότερον, η ίδια κουβέντα για τη διατίμηση, τα αποθέματα κ.λπ., έγινε πάλι ευλόγως, πριν από ενάμιση μήνα για τα αντισηπτικά. Υπενθυμίζω την κατάσταση τότε όταν ξέσπασε η πανδημία που όλος ο κόσμος ήθελε να πάρει αντισηπτικά. Η εγχώρια παραγωγή αντισηπτικών στην αφετηρία της κρίσης ήταν κάτω από διακόσιες χιλιάδες τεμάχια την ημέρα.

Ως αποτέλεσμα αυτού, πάρα πολύ γρήγορα παρουσιάστηκαν μεγάλες ελλείψεις στην αγορά, αναγκαστήκαμε να βάλουμε πλαφόν στην αρχή, τρία και στη συνέχεια, δύο τεμάχια ανά πελάτη ανά σουπερμάρκετ και η Αντιπολίτευση ζήτησε την επιβολή διατίμησης μέσω του αρμόδιου τότε τομεάρχη κ. Παππά.

Ισχυρίστηκα στη Βουλή σε αντίστοιχη συζήτηση επίκαιρων ερωτήσεων πριν από ενάμιση μήνα ότι δεν θα βάλουμε διατίμηση, ότι η διατίμηση θα οδηγούσε σε ελλείψεις στην αγορά και τελικά, σε αύξηση της τιμής κι όχι σε μείωση. Διότι όπου εφαρμόστηκε το μέσο αυτό, αν βάλεις την τιμή στην ανώτατη όριο της διατίμησης, βεβαίως αρχίζει και η μαύρη αγορά.

Αντιθέτως είπα ότι αν δουλέψουμε οργανωμένα και σωστά, και την εγχώρια παραγωγή θα αυξήσουμε και άρα θα έχουμε επάρκεια και θα δώσουμε χρόνο στους εισαγωγείς να κάνουν μαζικές εισαγωγές και θα αφήσουμε την αγορά να λειτουργήσει.

Ποια είναι η κατάσταση ενάμιση μήνα μετά στα αντισηπτικά; Έχουμε πλήρη επάρκεια. Το πλαφόν των δύο έγινε ήδη τρία τεμάχια ανά πελάτη και σύντομα θα το κάνουμε και τέσσερα τεμάχια ανά πελάτη, γιατί πρέπει να υπάρχουν παντού αντισηπτικά, η δε τιμή των αντισηπτικών έπεσε ραγδαία. Κι έτσι σταμάτησε και η σχετική συζήτηση στα μέσα ενημέρωσης, όπου δεν με ρωτούν πια για αντισηπτικά σε καμμία συνέντευξη. Διότι κανένας πια δεν ασχολείται με αντισηπτικά, καθόσον η επάρκεια οδήγησε σε μείωση της τιμής και όλα πλέον κυλούν ομαλά. Το ίδιο ακριβώς μοντέλο ακολουθούμε και στην περίπτωση της μάσκας.

Η εγχώρια παραγωγή αντισηπτικών ήταν κάτω από διακόσιες χιλιάδες τεμάχια ημερησίως στην έναρξη της κρίσης και σήμερα έχει φτάσει σε άνω του ενός εκατομμυρίου τριακοσίων χιλιάδων τεμαχίων την ημέρα, με τις παρεμβάσεις που έκανε η Κυβέρνηση και χάρη και σε μια τροπολογία που ομόφωνα τα κόμματα ψήφισαν στη Βουλή και τους ευχαριστώ. Ως εκ τούτου, η εγχώρια παραγωγή καλύπτει πια σχεδόν την ημερήσια ζήτηση και συν τις εισαγωγές, η επάρκεια είναι πλήρης.

Πάμε τώρα στις μάσκες. Στις μάσκες είχαμε σχεδόν μηδενική παραγωγή. Δεν ήταν η Ελλάδα χώρα παραγωγής μασκών. Πράγματι, η Κυβέρνηση κατά τον ίδιο τρόπο ενεθάρρυνε επιχειρηματίες, οι οποίοι εκδήλωσαν ενδιαφέρον με δικά τους χρήματα να κάνουν επενδύσεις στον τομέα της παραγωγής μασκών και σήμερα που μιλάμε η μηνιαία παραγωγή μασκών την ημέρα είναι περίπου στα είκοσι πέντε εκατομμύρια μάσκες -μιλάω πάντα για μάσκες μιας χρήσεως- με προοπτική, βάσει των επενδύσεων που έχουν γίνει, να ξεπεράσει τις σαράντα εκατομμύρια μάσκες σε περίπου δύο μήνες από σήμερα. Άρα η εγχώρια παραγωγή έχει αυξηθεί σημαντικά.

Είναι αυτά τα νούμερα της εγχώριας παραγωγής αρκετά για να καλύψουν το σύνολο της ζήτησης; Αν τηρηθούν οι κανόνες, όπως έχουν πει οι ειδικοί και χρησιμοποιούμε και τις πάνινες μάσκες της μίας χρήσεως, ναι.

Απλώς και μόνο για να καταλάβουμε την τάξη μεγέθους, θα σας πω ότι θα χρειαζόμασταν τρεις μάσκες της μίας χρήσεως την ημέρα επί έντεκα εκατομμύρια, τριάντα τρία εκατομμύρια μάσκες την ημέρα, ήτοι ένα δισεκατομμύριο μάσκες τον μήνα, ήτοι δώδεκα δισεκατομμύρια μάσκες τον χρόνο. Άρα αυτό δεν μπορεί να γίνει.

Συνεπώς θα πάμε λογικά σε μάσκες μίας χρήσεως που πράγματι εκεί είναι το ζητούμενο και σε μάσκες πάνινες πολλαπλής χρήσεως κατά τους υγειονομικούς κανόνες, όπως αυτοί προβλέπονται.

Τώρα, δύο παρατηρήσεις για να κλείσω. Η πρώτη ως προς τις τιμές που είπατε. Δεν είναι οι τιμές αυτές που είπατε σήμερα. Αντιθέτως, και πάλι η πίστη μας στους κανόνες της αγοράς δικαιώνεται.

Οι τιμές της μάσκας, κύριε Καμίνη, πέφτουν. Δεν ανεβαίνουν. Έχω τα επίσημα στοιχεία σήμερα -και τα καταθέτω στη Βουλή- από τη Γενική Γραμματεία Καταναλωτή. Δεν θα πω τα ονόματα των αλυσίδων σουπερμάρκετ, γιατί αν τα πω στη Βουλή, θα μου πουν ότι κάνω διαφήμιση κι έχουμε διαφόρους «πρυτάνεις» της σοβαρότητας που αντιδρούν με κάτι τέτοια στην Ελλάδα και δεν θέλω να τους δώσω νέα ευκαιρία να υβρίζουν στο διαδίκτυο.

Θα σας πω μόνο ότι στην πρώτη αλυσίδα που ενημερώθηκα από την Γενική Γραμματεία Καταναλωτή σήμερα, οι τιμές κυμαίνονται από 0,59 ευρώ το τεμάχιο έως 0,63 ευρώ. Στη δεύτερη μεγάλη αλυσίδα και πολύ γνωστή, από 0,27 ευρώ το τεμάχιο έως 0,42 ευρώ και στην τρίτη, πάρα πολύ γνωστή, από 0,56 έως 0,58 ευρώ.

Για του λόγου το αληθές, για να μην τα λέμε έτσι στον αέρα, καταθέτω -πάλι δεν θα πω τα ονόματα των εταιρειών, θα με συγχωρέσετε, αλλά μπορείτε να τα πάρετε από τα Πρακτικά- 0,60 ευρώ, 0,58 ευρώ -όλα αυτά είναι σημερινά- 0,66 -αυτό είναι δεύτερη φορά- ευρώ, 0,56 ευρώ -αυτά είναι διαφορετικά καταστήματα και αλυσίδες- 0,58 ευρώ.

Το καταθέτω στα Πρακτικά να τα έχει και ο κ. Καμίνης να δει τις τιμές που πράγματι, όταν έκανε την ερώτηση ήταν άνω των 0,70 ευρώ, τώρα έχουν πέσει κάτω των 0,60 ευρώ, σε μία αλυσίδα κάτω των 0,50 ευρώ και η τιμή ακολουθεί καθοδική τάση.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να καταλάβετε τη διαφορά με τη διατίμηση -με συγχωρείτε αυτό δεν το τύπωσα, αλλά το έχω κρατήσει στο κινητό μου να σας το διαβάσω-, η επίσημη ενημέρωση του Υπουργείου Εξωτερικών για τη χώρα που έβαλε διατίμηση που είναι η Γαλλία -μία από τις χώρες- όπως ανακοίνωσε η Υφυπουργός Οικονομίας και Οικονομικών, η πώληση μασκών προστασίας στο ευρύ κοινό θα αρχίσει δοκιμαστικά» κ.λπ. και συνεχίζει: «Οι τιμές θα ανέρχονται στη Γαλλία στα 2 έως 3 ευρώ για τις υφασμάτινες μάσκες πολλαπλών χρήσεων, ενώ για τις χειρουργικές μάσκες μίας χρήσης ορίστηκε ανώτατη τιμή», διατίμηση, δηλαδή, «0,95 ευρώ». Δηλαδή, η χώρα που έβαλε διατίμηση -η Γαλλία - σήμερα έχει διατίμηση στα 0,95 ευρώ. Εσείς αν πάτε τώρα σε μια αλυσίδα -που πάλι δεν θα σας την πω-, θα την πάρετε 0,42 ευρώ.

Τώρα, στα σοβαρά, συζητάμε να πάμε να βάλουμε διατίμηση στα 0,95 ευρώ; Διότι αν βάλουμε στα 0,42 τι διακινδυνεύουμε; Να σταματήσουν οι εισαγωγές, να μείνουμε από μάσκες και να αρχίσει πάλι η τιμή να ανεβαίνει.

Ξέρω ότι αυτά είναι δύσκολο να ακούγονται από ορισμένους -όχι εσάς, αναφέρομαι σε άλλες πτέρυγες, που με την ελεύθερη αγορά έχουν μεγάλα ιδεολογικά ζητήματα. Όμως, σας διαβεβαιώ η ελεύθερη αγορά λειτουργεί και σε αυτή την περίπτωση.

Θα κάνω δύο παρατηρήσεις και κλείνω αμέσως.

Η αύξηση της τιμής είναι δικαιολογημένη από τα 0,10 ευρώ, διότι όταν συγκρίνει την τιμή στα 0,10 ευρώ, η μάσκα ήταν ένα προϊόν που όποιος ήθελε το έπαιρνε αραιά και πού. Σήμερα η μάσκα είναι το πρώτο σε ζήτηση προϊόν στον πλανήτη.

Για να καταλάβετε, η βασική πρώτη ύλη της χειρουργικής μάσκας -αυτό το plast, πώς λέγεται- πήγε από τα 5.000 ευρώ ο τόνος τον Φεβρουάριο στα 116.000 ευρώ ο τόνος. Αν υπολογίσετε τη διαφορά στην πρώτη ύλη, θα καταλάβετε ότι πράγματι είναι δικαιολογημένη και η άνοδος της τιμής, γιατί δυστυχώς αυτή η πανδημία οδήγησε σε αυτό το πράγμα.

Όμως το πιο σημαντικό -για να κλείσω, γιατί θέλω να σας δώσω την ευκαιρία να τοποθετηθείτε κι εσείς- είναι το εξής.

Στο πλαίσιο της κυβερνητικής προσπάθειας να αυξηθεί η εγχώρια παραγωγή μασκών, μία εταιρεία στη Λάρισα, η «LARIPLAST», έκανε επένδυση με δικά της χρήματα και βοηθήσαμε στην ταχεία εισαγωγή των μηχανών από την Κίνα -αυτή ήταν η βοήθεια που προσέφερε η Κυβέρνηση- για να γίνει γρηγορότερα η παραγωγή. Δηλαδή να μην ξεκινήσει η παραγωγή τον Ιούλιο και να ξεκινήσει η παραγωγή τον Απρίλιο.

Όταν αυτό έγινε γνωστό, άρχισαν διάφορα δημοσιεύματα, χυδαία, από τις γνωστές εφημερίδες του ΣΥΡΙΖΑ, κυρίως το «DOCUMENTO» αλλά και τα άλλα σκουπίδια, τα οποία ως αποτέλεσμα είχαν να στοχοποιήσουν τον ιδιοκτήτη της εταιρείας, τον κ. Νταβέλη, ο οποίος δέχτηκε επίθεση χθες στο σπίτι του από αναρχικές συλλογικότητες. Δηλαδή, ένας επιχειρηματίας, που βάζει τα δικά του τα λεφτά και παράγει μάσκες, πρέπει να ακούει τα σκουπίδια της δήθεν δημοσιογραφίας -γιατί δεν είναι δημοσιογραφία αυτή- να του λέει ότι ο Μητσοτάκης αποφάσισε να επιβάλει τη μάσκα για να πουλάει μάσκες ο φίλος του στη Λάρισα. Τη στιγμή που η μάσκα, κύριε Καμίνη, όπως καλώς γνωρίζετε, συστήνεται από τους γιατρούς του πλανήτη, εκτός αν ο Μητσοτάκης μπορεί και ελέγχει τον πλανήτη!

Θα ήθελα, λοιπόν, εκ μέρους της Κυβερνήσεως, κύριε Πρόεδρε, να εκφράσω τη δριμεία καταδίκη μου γι’ αυτή την επίθεση στην οικογένεια του κ. Νταβέλη και στις επιχειρήσεις του κ. Νταβέλη. Να ζητήσω συγγνώμη εκ μέρους της Κυβέρνησης από κάθε Έλληνα επιχειρηματία, ο οποίος αυτές τις δύσκολες στιγμές κρίσης βάζει πλάτη και ενώ βάζει πλάτη για να βρίσκει φθηνές μάσκες ο Έλληνας καταναλωτής και να μπορεί να προστατέψει την υγεία του, πρέπει να ανέχεται και τα σκουπίδια της δημοσιογραφίας και να δέχεται μετά και την επίθεση στο σπίτι του.

Πρέπει να καταδικάσετε, κι εσείς, κύριε Καμίνη, αυτή την άθλια και άνανδρη επίθεση σε οικογένεια, με μικρά παιδιά μέσα, επειδή το ήθελε κάποιος Βαξεβάνης και δεν ξέρω ποιος άλλος.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κ. Καμίνης για τρία λεπτά.

**ΓΕΩΡΓΙΟΣ ΚΑΜΙΝΗΣ:** Πόσο χρόνο είπατε ότι έχω, κύριε Πρόεδρε; Τρία λεπτά;

**ΠΡΟΕΔΡΕΥΩΝ (Απόστολος Αβδελάς):** Θα σας αφήσω κι άλλον χρόνο. Μην ανησυχείτε.

**ΓΕΩΡΓΙΟΣ ΚΑΜΙΝΗΣ:** Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Παρακαλώ! Τι λέτε τώρα!

**ΓΕΩΡΓΙΟΣ ΚΑΜΙΝΗΣ:** Ωραία.

Ξέρετε πάρα πολύ καλά ότι δεν είμαι εχθρός της ιδιωτικής πρωτοβουλίας και θεωρώ πάρα πολύ σημαντικό -και μπράβο στην Κυβέρνηση- που βοήθησε και τον επιχειρηματία από τη Λάρισα να κάνει γρήγορα την εισαγωγή των μηχανημάτων.

Η διατίμηση, στην ερώτησή μου όπως τη διατύπωσα, δεν είναι ο αποκλειστικός τρόπος παρέμβασης στην αγορά. Έλεγα ως «έσχατο μέσο».

Στη Γαλλία έχουν επιβάλει διατίμηση που, όπως είπατε, φτάνει στα 0,90 ευρώ η μάσκα, αλλά βέβαια σε μία οικονομία όπου τα εισοδήματα του κόσμου είναι πολύ πιο υψηλά από τα δικά μας. Αλλά εγώ δεν περιορίζομαι μόνο στη διατίμηση. Υπάρχουν χώρες με ελεύθερες οικονομίες, όπως η Αυστρία, λόγου χάριν, όπου το κράτος διανέμει δωρεάν μάσκες έξω από τα σουπερμάρκετ. Στο Βέλγιο και στη Γαλλία διανέμονται και πάλι δωρεάν μάσκες έξω από το μετρό. Εσείς βοηθήσατε -και καλά κάνατε, είπα- τον επιχειρηματία να εισαγάγει τα μηχανήματα αυτά. Αυτός δεν οφείλει κάτι σε ανταπόδοση από τη βοήθεια που πήρε από το κράτος; Δεν θα μπορούσε, λόγου χάριν, η πολιτεία να αγοράσει από αυτόν ένα τμήμα της παραγωγής του και να το διαθέσει δωρεάν στις περιπτώσεις εκείνες όπου υπάρχουν ευάλωτες ομάδες;

Ο Πρωθυπουργός είπε ότι ζούμε έναν πόλεμο με έναν αόρατο εχθρό. Εγώ ξέρω ότι στους πολέμους η παρέμβαση του κράτους πάντοτε ισχυροποιείται. Πάντοτε! Αυτό είναι που ονομάζουμε πολεμική οικονομία. Εγώ δεν λέω να φτάσουμε στο επίπεδο της παρέμβασης που έφτασαν τα κράτη στους δύο παγκόσμιους πολέμους αλλά, εν πάση περιπτώσει, όσο εσείς, κύριε Γεωργιάδη, περιμένετε την ελεύθερη αγορά να λειτουργήσει, κάποιοι άνθρωποι χάνουν τη ζωή τους και κάποιοι άλλοι ασθενούν και ακόμα κανείς δεν είναι σε θέση να μας πληροφορήσει αυθεντικά, με επάρκεια και αξιοπιστία, τι επιπτώσεις μακροχρόνιες θα έχει η ασθένεια στον οργανισμό αυτού ο οποίος ασθένησε.

Άρα, προτού λειτουργήσει η αγορά, καλό θα είναι να σκεφτούμε κάποιες παρεμβάσεις. Πόσω μάλλον όταν εσείς στις 22 Απριλίου λέγατε ότι μέσα σε δύο έως τρεις εβδομάδες θα έχει ομαλοποιηθεί η αγορά της μάσκας. Η αγορά της μάσκας μέχρι στιγμής με τιμές -όταν τη βρίσκεις 1 ευρώ στα φαρμακεία, όπως εγώ προχθές, όταν έκανα έναν δειγματοληπτικό έλεγχο- δεν έχει ομαλοποιηθεί. Ποια επιχείρηση μικρή, μεσαία, που είναι υποχρεωμένη να εφοδιάζει τους εργαζομένους της με μάσκες, μπορεί να αντέξει ένα τέτοιο βάρος για ένα μεγάλο χρονικό διάστημα;

Έχετε κάνει ελέγχους; Έχετε επιβάλει κυρώσεις σε περιπτώσεις αισχροκέρδειας; Τι προτίθεστε να κάνετε σε αυτές τις περιπτώσεις; Διαβάσατε το δημοσίευμα από «ΤΑ ΝΕΑ» προχθές για τους δημόσιους φορείς, νοσοκομεία, πανεπιστήμια, Οργανισμούς Τοπικής Αυτοδιοίκησης, οι οποίοι έχουν αγοράσει τις ίδιες μάσκες με μία τρομακτική απόκλιση τιμών; Υπάρχει αισχροκέρδεια! Καταγγέλλεται αυτό. Αυτή την αισχροκέρδεια την κυνηγήσατε; Προτίθεστε να την κυνηγήσετε;

Την είχα δει τη συζήτηση που είχατε με τον κ. Παππά τότε για τα αντισηπτικά. Είχατε πει ότι δεν κυνηγάτε το κέρδος -σωστά- αλλά την αισχροκέρδεια την κυνηγάτε. Στις μάσκες έχετε κάνει ελέγχους; Έχετε επιβάλει κυρώσεις;

Θα σταματήσω εδώ, κύριε Πρόεδρε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Κύριε Γεωργιάδη, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μπαίνω λίγο στο τελευταίο ερώτημα. Η απάντηση είναι: «Έχουμε κάνει ελέγχους, κάνουμε ελέγχους. Έχουμε επιβάλει κυρώσεις και επιβάλλουμε κυρώσεις». Αυτά είναι για τα τελευταία ερωτήματα, αλλά θα γίνω και λίγο πιο συγκεκριμένος για να το καταλάβουμε.

Πράγματι, εν μέσω της κρίσης με την πράξη νομοθετικού περιεχομένου, την πρώτη που εκδώσαμε, θεσπίσαμε το ανώτατο ποσοστό κέρδους σε όλο το υγειονομικό υλικό, το απαραίτητο για την προστασία της υγείας του πληθυσμού, σε ποιο σημείο; Στο ποσοστό του κέρδους που είχαν αυτές οι εταιρείες την 1η Φεβρουαρίου του 2020. Δηλαδή, τι είπαμε; Έκανες εισαγωγή μάσκας, έκανες εισαγωγή αντισηπτικού πριν την κρίση, είχες ένα ποσοστό κέρδους «χ», με αυτό, λοιπόν, το ποσοστό κέρδους πρέπει να συνεχίσεις να δουλεύεις και εν μέσω της κρίσης. Εάν πας να το αυξήσεις -και αναλόγως της αύξησης που πας να βάλεις, δηλαδή να εκμεταλλευτείς την πολύ μεγάλη ζήτηση που δημιουργούν τα υγειονομικά μέτρα που υποχρεωτικά ακολουθεί ο πληθυσμός- σου βάζω πρόστιμο.

Δεν είναι πολύ φιλελεύθερο μέτρο. Θέλω να είμαι ειλικρινής. Όμως αναγκαστήκαμε να το λάβουμε λόγω των εκτάκτων συνθηκών που περιγράψατε. Και βάλαμε πρόστιμα. Πόσα πρόστιμα; Πάνω από δυόμισι εκατομμύρια μέχρι σήμερα.

Όπως ξέρετε, βγάζουμε κάθε εβδομάδα δελτίο ελέγχου από τη Γενική Γραμματεία Καταναλωτού. Έχουμε κάνει από τις 15 Μαρτίου μέχρι σήμερα τεσσερισήμισι χιλιάδες ελέγχους και έχουμε βάλει πάνω από δυόμισι εκατομμύρια, για την ακρίβεια, πρόστιμα σε εταιρείες, για αντισηπτικά, μάσκες, καύσιμα και άλλα προϊόντα που έχουμε βάλει σε αυτό το σύστημα παρακολούθησης. Άρα αυτό που λέτε γίνεται.

Τώρα, μου λέτε ότι βρήκατε τη μάσκα σε ένα φαρμακείο 1 ευρώ. Σας έφερα τα στοιχεία τα σημερινά -σήμερα το πρωί μού τα έστειλε η Γραμματεία του Καταναλωτού. Μπορείτε να πάτε μια πόρτα παραδίπλα, στο σουπερμάρκετ που σας έχω πει, και να την πάρετε 0,42 ευρώ. Τώρα αν θέλετε να την πάρετε με 1 ευρώ, τι να σας κάνω εγώ; Πάρτε την με 1 ευρώ. Εγώ σου δίνω τη δυνατότητα να την αγοράσεις με 0,42 ευρώ.

Δεν περιμένω να λειτουργήσει η αγορά. Λειτουργεί η αγορά, σας είπα. Όταν στη Γαλλία η διατίμηση είναι 0,95 ευρώ και εδώ σας ανέφερα εκατό διαφορετικά σουπερμάρκετ που πουλάνε μάσκες από 0,60 μέχρι 0,40 ευρώ, άρα η αγορά ήδη λειτουργεί, αυτό σας είπα.

Αντιθέτως, όχι μόνο δεν έχουμε αδιαφορήσει, αλλά όπως ξέρετε, έχουμε φτιάξει την εφαρμογή «e-Καταναλωτής», που μου δίνετε την ευκαιρία να τη διαφημίσω για άλλη μια φορά. Μπορείς να κατεβάσεις στο κινητό σου τηλέφωνο την εφαρμογή, έχουμε βάλει και τις μάσκες ως ένα από τα προϊόντα που παρακολουθεί ο «e-Καταναλωτής», πατάς το κουμπάκι στο κινητό σου «θέλω να πάρω μάσκα» και σου κάνει αυτομάτως αναζήτηση στην περιοχή που είσαι και σου λέει πού είναι η φθηνότερη μάσκα. Δεν χρειάζεται καν να ψάξεις. Σε πάει μόνο του το κινητό να την πάρεις στη φθηνότερη τιμή. Το λέω για να μην πηγαίνετε στα τυφλά. Έχουμε φτιάξει μέσα στην κρίση ηλεκτρονικό εργαλείο για να βοηθάμε τον κόσμο να γλιτώνει τα λεφτά του.

Πάμε τώρα στο επιπλέον εργαλείο που με ρωτήσατε. Φτιάξαμε ηλεκτρονική βάση πάλι μέσα στην κρίση, σε χρόνο ρεκόρ, τη Γενική Γραμματεία Καταναλωτού, όπου καταγράφουμε τα αποθέματα. Την πρώτη μέρα που καταγράψαμε -για να καταλάβετε τη διαφορά- είχαμε ένα εκατομμύριο μάσκες στην Ελλάδα. Όποιος δεν δηλώνει και τον πιάσουμε να έχει αποθέματα, που δεν έχουν δηλωθεί στη βάση δεδομένων, κατάσχονται αυτά που δεν έχουν δηλωθεί. Και έχουν κατασχεθεί ήδη αρκετά.

Την πρώτη ημέρα, λοιπόν, είχαμε ένα εκατομμύριο. Χθες είχαμε είκοσι έξι εκατομμύρια. Τι θα πει αυτό; Και πάλι, αυτό θα πει ότι η αγορά λειτουργεί. Έγιναν και εισαγωγές, γίνεται και παραγωγή, γι’ αυτό αυξάνονται και τα αποθέματα. Και επειδή αυξάνονται τα αποθέματα καίτοι αυξάνεται και η ζήτηση, αρχίζει και πέφτει η τιμή. Και σας λέω ότι η τάση της αγοράς στις μάσκες μιας χρήσης είναι να πέφτει η τιμή, όχι να ανεβαίνει, όπως είπατε.

Τώρα, σχετικά με το θέμα να μοιράζουμε δωρεάν μάσκες, γίνεται άλλη μια πολύ μεγάλη επικοινωνιακή σπέκουλα. Μάλιστα, πριν από μερικές μέρες είχε ανεβάσει ο αξιότιμος Αντιπρόεδρος του Ευρωπαϊκού Κοινοβουλίου κ. Παπαδημούλης ένα tweet και έδειχνε έναν δήμο στη Γαλλία που μοίραζε δωρεάν μάσκες. Και έλεγε, λοιπόν: «Ντροπή! Στη Γαλλία μοιράζει ο δήμος δωρεάν μάσκες. Στην Ελλάδα τι κάνει η Κυβέρνηση;». Και πρόσθεσα από κάτω τον Δήμο Αργυρούπολης - Ελληνικού που μοιράζει δωρεάν μάσκες. Και του λέω: «Γιατί ψάχνετε στη Γαλλία τον τάδε δήμο και δεν ψάχνετε στην Αττική, τον Δήμο Αργυρούπολης - Ελληνικού που μοιράζει μάσκες;»!

Δεν θα βγάλουμε άκρη έτσι, διότι σας είπα ότι κανένα κράτος δεν μπορεί να μοιράσει μάσκες μιας χρήσης σε όλον τον πληθυσμό του, διότι τα νούμερα είναι άπειρα. Άρα δεν γίνεται. Μπορούν τα κράτη να πάνε κατά περίπτωση και να δώσουν μάσκες εκεί που πραγματικά χρειάζεται. Το ίδιο κάνει και η Ελλάδα και θα το κάνει και περισσότερο αν χρειαστεί είναι η απάντηση.

Όμως, σήμερα που μιλάμε, για να μιλάμε σοβαρά και με ειλικρίνεια, ούτε έλλειψη μασκών υπάρχει ούτε υπερβολικές τιμές υπάρχουν, σε σχέση με την παγκόσμια αγορά και τη διεθνή τιμή της μάσκας πάντα. Δεν θα είναι 0,10 όπως ήταν πριν την κρίση. Εκεί το πιθανότερο είναι ότι δεν θα μπορέσουμε να φθάσουμε, γιατί επαναλαμβάνω ότι η μάσκα έχει γίνει ένα παγκόσμιο προϊόν πολύ υψηλής κατανάλωσης, αλλά πάντως θα παραμείνουμε σε πολύ λογικές τιμές.

Άρα, συγκεφαλαιώνοντας, οι τιμές πέφτουν, η επάρκεια έχει εξασφαλιστεί, έλεγχοι γίνονται, τα αποθέματα καταγράφονται, ηλεκτρονική εφαρμογή στο κινητό φτιάξαμε για να μπορεί ο καθένας να βρίσκει εύκολα τη φθηνότερη μάσκα κοντά στην περιοχή του.

Τώρα, ως προς τις εταιρείες, να σας πω ότι η εταιρεία «Πλαστικά Μακεδονίας-Θράκης», δηλαδή η άλλη εταιρεία η οποία παράγει μάσκες στην Ελλάδα, ήδη ανακοίνωσε ότι κάνει δώρο το 50% της ημερήσιας παραγωγής της και μοιράζει δωρεάν μάσκες σε όλη την περιοχή της Μακεδονία και της Θράκης και έχει δώσει και στην Κυβέρνηση να μοιράσει και στα νοσοκομεία και αλλού δωρεάν, κατά τον τρόπο που είπατε. Μόνο ως χιούμορ εκλαμβάνω το να πάει η Κυβέρνηση να αγοράσει από τη «LARIPLAST» μάσκες και να μοιράσει.

Μας κυνήγαγε ο Βαξεβάνης διότι καταφέραμε να φέρουμε γρηγορότερα τις μηχανές από την Κίνα, λες και δεν είναι, κύριε Πρόεδρε, μέσα στις αρμοδιότητες ενός κράτους να βοηθά μια επιχείρηση και να επιταχύνει διαδικασίες. Να πάμε να αγοράσουμε και μάσκες; Δεν μας ξεπλένει ούτε ο Πολάκης!

Άρα πάμε πάλι στην πραγματικότητα. Όλα τα μέτρα που μπορούν να ληφθούν για να προστατευθεί η υγεία του Έλληνα πολίτη, έχουν ληφθεί. Πάμε καλά, δεν είναι ώρα γκρίνιας, είναι ώρα εθνικής ομοψυχίας, για να προσπεράσουμε τα προβλήματα.

Ευχαριστώ, γιατί κατάλαβα ότι καταδικάζετε την επίθεση στην οικία του κ. Νταβέλη και όλα αυτά που έγιναν. Δεν το είπατε ρητώς, αλλά αυτό κατάλαβα. Η ιστορία σας πείθει ότι καταδικάζετε, δεν υπάρχει συζήτηση. Αλίμονο, δεν το συζητάω. Διότι, πραγματικά θα γίνουμε ζούγκλα, επαναλαμβάνω για τρίτη φορά, με αυτά τα σκουπίδια που, δυστυχώς, έχουν γεννηθεί στην Ελλάδα την εποχή της κρίσης, ξεκίνησαν την εποχή του πρώτου αντιμνημονίου και θέριεψαν και συνεχίζουν μέχρι σήμερα, με λάσπη, με συκοφαντίες, με πατσαβούρες που εκδίδονται και όλα τα υπόλοιπα.

Ευχαριστώ πολύ.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο που βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο.

Φυσικά όλοι το καταδικάζουμε, όταν μάλιστα υπήρχαν και μικρά παιδιά μέσα.

Πάντως να σας πω, κύριε Γεωργιάδη, εγώ τη Δευτέρα στο φαρμακείο του αεροδρομίου «Ελευθέριος Βενιζέλος», στις αφίξεις, αγόρασα μάσκα στα 1,95 ευρώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μίας χρήσεως;

**ΠΡΟΕΔΡΕΥΩΝ (Απόστολος Αβδελάς):** Μίας χρήσεως, ναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέλετε να σας πω το σουπερμάρκετ που πρέπει να πάτε; Αν θέλετε μπορώ να σας το πω.

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Θα κοιτάζω πλέον στο κινητό μου τι έχει στη γύρω περιοχή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, εγώ δεν είπα ότι δεν θα βρίσκετε υψηλότερη τιμή. Είπα ότι εμείς έχουμε εξασφαλίσει να υπάρχει χαμηλότερη τιμή. Αν εσείς δεν θέλετε να ψάξετε και θέλετε να πάρετε την ακριβότερη, επειδή αυτή είχε κάτι το πιο όμορφο, πάρτε την.

**ΠΡΟΕΔΡΕΥΩΝ (Απόστολος Αβδελάς):** Μετά το πάθημα θα ψάχνω. Ήμουν στο αεροδρόμιο, σας είπα.

Συνεχίζουμε με την πρώτη με αριθμό 651/3-5-2020 επίκαιρη ερώτηση πρώτου κύκλου του Βουλευτή Λάρισας της Νέας Δημοκρατίας κ. Χρήστου Κέλλα -τον οποίο με πολλή χαρά βλέπω και πάλι στα έδρανα- προς τον ΥπουργόΑγροτικής Ανάπτυξης και Τροφίμων, με θέμα: «Αποζημίωση των κτηνοτρόφων που επλήγησαν από καταρροϊκό πυρετό το 2014».

Κύριε Κέλλα, έχετε δύο λεπτά στη διάθεσή σας, να δούμε αν είστε σε φόρμα!

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Καλημέρα σε όλους και Χριστός Ανέστη!

**ΠΡΟΕΔΡΕΥΩΝ (Απόστολος Αβδελάς):** Αληθώς ο Κύριος!

**ΧΡΗΣΤΟΣ ΚΕΛΛΑΣ:** Κύριε Υπουργέ, τον Ιούλιο του 2014 τα αμνοερίφια της περιοχής του Τυρνάβου -αλλά και τα βοοειδή- επλήγησαν από τον καταρροϊκό πυρετό και όχι μόνο του Νομού Λαρίσης, του Δήμου Τυρνάβου, αλλά αυτό συνέβη σε τριάντα τρεις νομούς σε όλη την Ελλάδα. Εγώ απλώς αναφέρομαι ενδεικτικά στον Δήμο Τυρνάβου. Οι κτηνοτρόφοι αποθήκευσαν τα νεκρά ζώα σε ειδικά ψυγεία ιδιώτη μέχρι το 2016 και μετά από πολύμηνη αδράνεια του Υπουργείου, ήρθε εντολή από τη Γενική Διεύθυνση Βιώσιμης Ζωικής Παραγωγής και Κτηνιατρικής του Υπουργείου Αγροτικής Ανάπτυξης να καταστραφούν τα σχετικά δείγματα.

Έκτοτε, από το 2015 που ανέλαβε η κυβέρνηση ΣΥΡΙΖΑ, παρά τις επανειλημμένες οχλήσεις, διαμαρτυρίες και απαίτηση των κτηνοτρόφων για να πληρωθούν, η κυβέρνηση του ΣΥΡΙΖΑ επί τεσσεράμισι ολόκληρα χρόνια αδιαφόρησε. Και αυτή η αδιαφορία τον Ιούνιο 2015 μετατράπηκε σε εμπαιγμό. Παραμονές των ευρωεκλογών του 2019 ο αρμόδιος Υπουργός Αγροτικής Ανάπτυξης του ΣΥΡΙΖΑ τους υποσχέθηκε ότι θα φέρει την κατάλληλη νομοθετική ρύθμιση στη Βουλή, ώστε να πάρουν αυτά τα οποία δικαιούνταν. Αυτό, φυσικά, δεν έγινε ποτέ. Προφανώς έγινε για ψηφοθηρικούς λόγους και η αδιαφορία αυτή μετατράπηκε σε εμπαιγμό το φθινόπωρο του 2019, όταν πλέον ήταν Κυβέρνηση η Νέα Δημοκρατία και εσείς Υπουργός Αγροτικής Ανάπτυξης και ήρθε και κατέθεσε τροπολογία στη Βουλή για να πάρουν τα χρήματα οι κτηνοτρόφοι από το 2014. Ποια χρήματα; Αυτά τα οποία δεν έδωσε επί πέντε χρόνια σαν κυβέρνηση. Γι’ αυτό λέω ότι πρόκειται περί εμπαιγμού.

Στην παρουσία σας φέτος, κύριε Υπουργέ, στη Λάρισα, τέλος Ιανουαρίου του 2020, σε ένα αναπτυξιακό forum που διοργάνωσε η εφημερίδα «ΕΛΕΥΘΕΡΙΑ» μαζί με την Περιφέρεια Θεσσαλίας, υποσχεθήκατε στους κτηνοτρόφους ότι θα τους δώσετε τα χρήματα, τα οποία δικαιούνται, διότι πραγματικά η Κυβέρνηση δίνει μεγάλη σημασία στον πρωτογενή τομέα και θέλει να ενισχύσει αυτή την τάξη των κτηνοτρόφων και των γεωργών.

Έχουμε φθάσει στον Μάιο, κύριε Υπουργέ. Μεσολάβησε το θέμα της πανδημίας και οι κτηνοτρόφοι δεν έχουν λάβει ακόμα τα χρήματά τους. Να σας πω την αλήθεια, οι κτηνοτρόφοι δεν θέλουν χρήματα. Θέλουν αποκατάσταση του ζωικού τους κεφαλαίου. Επί έξι χρόνια, από το 2014 έχουν χάσει το ζωικό κεφάλαιο, έχουν χάσει τα χρήματα από το γάλα που θα παρήγαγαν αυτά τα χρόνια, έχουν χάσει τις επιδοτήσεις από τον ΟΠΕΚΕΠΕ και ακόμα δεν έχουν πάρει την αποζημίωση, βάσει της κοινής υπουργικής απόφασης που είχε εκδοθεί το 2014, η οποία προέβλεπε ό,τι προβλέπεται.

Εγώ θέλω να σας ρωτήσω πότε επιτέλους θα πάρουν αυτά τα χρήματα, εάν θα τα πάρουν, για να ξέρουν επιτέλους τι τους γίνεται.

Θα συνεχίσω με παρεμφερές θέμα, γιατί όπου φτωχός και η μοίρα του!

Οι κτηνοτρόφοι, ξέρετε πάρα πολύ καλά, ότι περιμένουν το Πάσχα για να βγάλουν κάτι από τη ζημιά. Φέτος, λοιπόν το Πάσχα λόγω της κατάστασης που επικρατούσε παγκοσμίως με την πανδημία, η τιμή των αμνοεριφίων κυμάνθηκε σε χαμηλές τιμές, πούλησαν τα αμνοερίφια τους γύρω στα 3,80 ευρώ με 4 ευρώ το κιλό, σε σχέση με την προηγούμενη χρονιά που τα είχαν πουλήσει γύρω στα 5,5 ευρώ το κιλό. Ζητούν, λοιπόν, ευλόγως κάποια αποζημίωση. Πρέπει να πω ότι οι τιμές των αμνοεριφίων την Μεγάλη Εβδομάδα και ιδίως τις τελευταίες μέρες κυμάνθηκε σε υψηλά επίπεδα. Έφτασε τα 10 και 12 ευρώ το κιλό, χωρίς όμως ούτε 1 σεντς από αυτά να περάσει στους κτηνοτρόφους.

Το Υπουργείο, βέβαια, έκανε καλή δουλειά. Βεβαίως και έκανε πολύ σοβαρούς ελέγχους, βεβαίως και δεν είχαμε εισαγωγές φέτος αλλά ταυτόχρονα δεν είχαμε και εξαγωγές, λόγω της πανδημίας και στην Ιταλία που ήταν η κύρια χώρα που έπαιρνε τις μεγαλύτερες ποσότητες αμνοεριφίων.

Θα ήθελα, λοιπόν, να ρωτήσω, κύριε Υπουργέ, αν θα πάρουν κάποια αποζημίωση στο πλαίσιο της πανδημίας για το Πάσχα και πότε θα πληρωθούν για τον καταρροϊκό πυρετό; Είναι αυτά τα οποία δικαιούνται οι άνθρωποι και δεν θέλουν τίποτα παραπάνω.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ.

Θα απαντήσει ο Υπουργός Αγροτικής Ανάπτυξης και Τροφίμων κ. Μάκης Βορίδης.

Κύριε Βορίδη, χρόνια πολλά, Χριστός Ανέστη!

Έχετε τρία λεπτά στη διάθεσή σας.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Αληθώς ο Κύριος! Ευχαριστώ πολύ, κύριε Πρόεδρε.

Κύριε συνάδελφε, ευχαριστώ πολύ για την ερώτηση. Η ερώτηση δείχνει το πραγματικό ενδιαφέρον σας για τα ζητήματα, όχι μόνο, φαντάζομαι, της περιοχής σας αλλά ευρύτερα του αγροτοδιατροφικού τομέα και συγκεκριμένα του κτηνοτροφικού.

Αυτή η ιστορία στην οποία αναφέρεστε, όπως σωστά περιγράψατε, είναι μια ιστορία, η οποία ξεκινά το 2014, όταν πράγματι το ζωικό κεφάλαιο πλήττεται από ασθένεια. Από το 2014 μέχρι σήμερα έχουν περάσει έξι χρόνια, έχουν αλλάξει από τότε, αν θυμάμαι καλά, τρεις ή τέσσερις Υπουργοί Αγροτικής Ανάπτυξης. Ένας της Νέας Δημοκρατίας και δύο του ΣΥΡΙΖΑ, αν μετρήσω και τον κ. Λαφαζάνη που είναι η πρώτη περίοδος που ήταν ενοποιημένο το σχήμα, πάμε στους τέσσερις.

Βεβαίως, καθ’ όλη αυτή την περίοδοαυτό το ζήτημα της αποζημιώσεως δεν ελύθη. Ερχόμαστε, λοιπόν, τώρα να λύσουμε αυτό το θέμα. Γιατί δεν ελύθη; Δεν ελύθη γιατί, πράγματι, δεν έγιναν οι έλεγχοι που έπρεπε να γίνουν, προκειμένου να προσδιοριστεί με ακρίβεια η ζημία, έτσι όπως έπρεπε να καθοριστεί.

Αυτό, όμως, δεν έγινε υπαιτιότητι των κτηνοτρόφων, διότι οι κτηνοτρόφοι συνεμορφώθησαν με την υπουργική απόφαση του 2014, η οποία τους έλεγε τι έπρεπε να κάνουν. Πράγματι, παρέδωσαν τα νεκρά ζώα, προκειμένου να γίνουν οι έλεγχοι. Πράγματι, τα έθεσαν στη διάθεση της υπηρεσίας, προκειμένου να γίνουν οι έλεγχοι και για λόγους που συντρέχουν στο κράτος, δηλαδή συντρέχουν στην υπηρεσία, οι έλεγχοι αυτοί δεν κατέστη δυνατό να γίνουν.

Δημιουργήθηκε εξ αυτού του λόγου μία νομική περιπλοκή, η οποία τι έλεγε; Ότι, ναι, μεν έχει ακολουθηθεί η διαδικασία από την πλευρά των κτηνοτρόφων, πλην όμως οι απαιτούμενοι έλεγχοι που όριζε η συγκεκριμένη υπουργική απόφαση δεν έχουν υλοποιηθεί και εκεί σκάλωσε το πράγμα και για έξι χρόνια το κοίταγαν.

Πώς το λύνουμε, λοιπόν, τώρα; Το λύνουμε με διάταξη η οποία έχει συμπεριληφθεί στο περαιωθείσης της διαβουλεύσεως νομοσχέδιο. Καταθέσαμε νομοσχέδιο, περαιώθηκε η διαβούλευση και αυτή τη στιγμή εκκρεμεί στο Υπουργείο Οικονομικών, προκειμένου να βάλει και την υπογραφή του ο Υπουργός Οικονομικών για να προχωρήσει και να εισαχθεί για συζήτηση στο Σώμα.

Το λύσαμε, λοιπόν, με συγκεκριμένη νομοθετική διάταξη, η οποία αντιμετωπίζει τα νομικά ζητήματα και κυρίως αντιμετωπίζει αυτή τη νομική περιπλοκή την οποία σας είπα.

Επίσης, το λύσαμε διασφαλίζοντας και το ποσό από τον κρατικό προϋπολογισμό. Να μην τα θεωρούμε όλα αυτονόητα, γιατί από το 2014 να μεταφέρεις ένα ποσό και να το πληρώσεις το 2020 δεν είναι αυτονόητο.

Αφού τα έχουμε κάνει όλα αυτά και αφού συμβαίνουν όλα αυτά και περιμένουμε ουσιαστικά την ψήφιση του νομοσχεδίου, δηλαδή να εγκρίνει το ελληνικό Κοινοβούλιο τη ρύθμιση αυτή που προτείνει η Κυβέρνηση, προκειμένου να ενεργοποιηθεί και αφού έχουμε πάρει αυτή την πρωτοβουλία, ακούστε τι ακούω κιόλας. Υπάρχει ένας κύριος εκεί ο οποίος, απ’ ό,τι καταλαβαίνω, είναι φίλος του ΣΥΡΙΖΑ, ο οποίος έρχεται και με εγκαλεί και είπε ότι θα πάει στα δικαστήρια για να διεκδικήσει.

Να του πω καλή επιτυχία! Να του επισημάνω να πάρει κάποιον καλό δικηγόρο, γιατί η απαίτηση αυτή είναι πλέον παραγεγραμμένη και επομένως καθώς αυτός συμβουλεύει τους κτηνοτρόφους να πάνε στα δικαστήρια, θα πάνε στα δικαστήρια για να διαπιστώσουν την παραγραφή. Επίσης, δεν θα διαπιστώσουν μόνο την παραγραφή. Θα διαπιστώσουν εκεί στα δικαστήρια και διάφορα άλλα νομικά ζητήματα τα οποία υπάρχουν. Τους παρακινεί κιόλας ότι δήθεν το ποσό το οποίο έχουμε προβλέψει δεν είναι αρκετό για την αποζημίωσή τους.

Εγώ δεν ξέρω αν είναι ή δεν είναι αρκετό και αν τους ικανοποιεί ή όχι. Ξέρω ότι το ποσό που έχουμε προβλέψει, κύριε συνάδελφε, είναι το ποσό που θα έπαιρναν το 2014 με βάση την υπουργική απόφαση. Όπως θα αποζημιωνόντουσαν τότε, αν είχαν λειτουργήσει οι υπηρεσίες, έτσι θα αποζημιωθούν και σήμερα. Αν τα χρήματα ήταν λίγα τότε, είναι λίγα και σήμερα. Αν τα χρήματα ήταν πολλά τότε, είναι πολλά και σήμερα. Ό,τι θα έπαιρναν αν είχαν λειτουργήσει οι υπηρεσίες κανονικά, αυτό το ποσό θα πάρουν.

Σας ευχαριστώ γι’ αυτό, αλλά σας παρακινώ επίσης, επειδή υπάρχουν επιτήδειοι οι οποίοι εκμεταλλεύονται την έλλειψη πληροφόρησης που έχουν οι κτηνοτρόφοι. Οφείλετε να τους ενημερώνετε και εσείς και εμείς, ώστε να μην καθίστανται αντικείμενο εκμεταλλεύσεως και δη μικροπολιτικής και ευτελούς απέναντι στα πραγματικά ζητήματα.

Βγήκε κάποια στιγμή, πράγματι, ο κ. Αραχωβίτης να μου πει «φέρνετε την ίδια διάταξη που σας πρότεινα να κάνετε δεκτή ως τροπολογία». Η διάταξη αυτή έχει φτιαχτεί από την Κτηνιατρική Υπηρεσία.

Αφού ήταν τόσο απλό το ζήτημα, ο κ. Αραχωβίτης γιατί δεν το τελείωσε; Πόσα χρόνια ήταν Υπουργός; Δύο; Και άλλα δύο-δυόμισι ήταν ο κ. Αποστόλου Υπουργός. Γιατί δεν τελείωσαν το ζήτημα αυτό, αλλά το τελειώνει ο Βορίδης το 2020;

Άρα, λοιπόν, δεν φτάνει που έχουν ολιγωρήσει, δεν φτάνει που είναι αμελείς, δεν φτάνει που δεν επέλυσαν βασικά ζητήματα, δεν φτάνει που δεν δέσμευσαν ποσά, αλλά τώρα παριστάνουν και τους κήνσορες και τους τιμητές. Η υποκρισία περισσεύει.

Για τα υπόλοιπα τα οποία είπατε, θα αναφερθώ στο δεύτερο σκέλος της απάντησής μου.

**ΠΡΟΕΔΡΕΥΩΝ (Απόστολος Αβδελάς):** Κύριε Κέλλα, έχετε τρία λεπτά στη διάθεσή σας.

**ΧΡΗΣΤΟΣ ΚΕΛΛΑΣ:** Είναι γεγονός αυτό που είπατε ότι βγήκε μία ανακοίνωση από τον Πρόεδρο του Κτηνοτροφικού Συλλόγου Τυρνάβου στην εφημερίδα, η οποία όμως έγινε χωρίς προσυνεννόηση με τους κτηνοτρόφους, οι οποίοι ξέρετε πολύ καλά ότι την επόμενη μέρα βγήκαν με ανακοίνωσή τους και επικροτούν τις ενέργειές σας για να αποζημιωθούν και στην ουσία «άδειασαν» τον Πρόεδρό τους, διότι, ξέρετε, οι κτηνοτρόφοι είναι άνθρωποι που δουλεύουν είκοσι τέσσερις ώρες το εικοσιτετράωρο και σαφώς η ενημέρωση την οποία έχουν είναι ολίγη.

Εν πάση περιπτώσει, όπως ακριβώς είπατε, θα τα πάρουν τώρα. Είστε έγκριτος νομικός και μόνο εσείς μπορούσατε να το λύσετε. Αυτό είναι γεγονός. Προσβλέπουν σε εσάς οι κτηνοτρόφοι και μετά την υπόσχεσή σας.

Εγώ θα ήθελα να πω, όμως, το εξής, κύριε Υπουργέ. Ήταν να πάρουν τα λεφτά το 2014, λίγα, πολλά, όσα ήταν. Έξι χρόνια πέρασαν. Τόκο δεν έχουν αυτά τα λεφτά; Κάτι παραπάνω δεν δικαιούνται να πάρουν αυτοί οι άνθρωποι;

Εγώ δεν ξέρω αν είναι 30 ή 130 ευρώ. Λέγεται ότι είναι 30 ευρώ για τα αμνοερίφια και 120 για τα βοοειδή. Όμως, αυτά τα έξι χρόνια -σας το είπα αυτό και το επαναλαμβάνω- έχασαν ζωικό κεφάλαιο, έχασαν γάλα που θα πουλούσαν επί έξι χρόνια και έχασαν και επιδοτήσεις από τον ΟΠΕΚΕΠΕ. Δεν υπάρχει κάποιος τρόπος; Αν υπάρχει, εν πάση περιπτώσει, γιατί αν υπάρχει, εσείς θα τον βρείτε, δεν υπάρχει περίπτωση. Γι’ αυτό απευθύνομαι σε εσάς. Δεν υπάρχει κάποιος τρόπος; Τόκο για τα χρήματα αυτά των έξι ετών δεν δικαιούνται; Εάν χρωστούσαν οι κτηνοτρόφοι στο δημόσιο, πόσα θα πλήρωναν σε τόκους υπερημερίας; Το ξέρετε καλύτερα από εμένα.

Εν πάση περιπτώσει, περιμένουμε να γίνει αυτό όσο το δυνατόν γρηγορότερα. Τάσσονται με το μέρος σας. Έβγαλαν και την ανακοίνωση.

Πάω παρακάτω, στο θέμα με τους χοιροτρόφους. Οι χοιροτρόφοι σάς κοινοποίησαν μία επιστολή, συγκεκριμένα ο πρόεδρος τους κ. Μπούρας μαζί με τον αντιπρόεδρο, λόγω της πανδημίας και των κλειστών καταστημάτων εστίασης. Ξέρετε πολύ καλά ότι εκεί καταναλίσκεται το χοιρινό. Το εθνικό μας προϊόν είναι ο γύρος, είναι το σουβλάκι. Τα μαγαζιά της εστίασης είναι κλειστά. Τουρισμός δεν υπάρχει για να υπάρχει κατανάλωση. Η τιμή του χοιρινού έχει πέσει. Από το 1,60 - 1,70 ευρώ το κιλό που ήταν τον Ιανουάριο-Φεβρουάριο, αυτή τη στιγμή είναι στο 1,05 - 1,10 ευρώ.

Το μεγάλο θέμα, όμως, δεν είναι αν η τιμή είναι 1,10. Το ερώτημα και η μεγάλη τους αγωνία είναι ότι δεν έρχεται αγοραστής να αγοράσει χοιρινό και το χοιρινό, όπως ξέρετε, δεν αποθηκεύεται, διότι είναι εντεκάμηνη παραγωγή και έρχονται από πίσω τα καινούργια ζώα. Πού θα αποθηκευτούν; Γίνονται υπέρβαρα και πάνε άχρηστα.

Τι ζητούν οι χοιροτρόφοι; Οι χοιροτρόφοι, όπως και οι κτηνοτρόφοι γενικά, ζητούν να ενταχθούν στις πληττόμενες επιχειρήσεις και στους πληττόμενους παραγωγούς, ώστε να περιληφθούν στα μέτρα αναστολής πληρωμής των υποχρεώσεων, φορολογικών, ασφαλιστικών και τραπεζικών, με νομοθέτηση προστασίας της πρώτης κατοικίας και των σταβλικών εγκαταστάσεων και κατάργηση του πρόσθετου φόρου ΕΝΦΙΑ στις σταβλικές εγκαταστάσεις.

Ξέρω ποια θα είναι η απάντηση: «Δεν είναι δικιά μου δουλειά, είναι του κ. Σταϊκούρα». Όλα εκεί σκαλώνουν, στον Υπουργό Οικονομικών. Όμως, επειδή οι κτηνοτρόφοι γενικώς και οι χοιροτρόφοι σάς βλέπουν σαν τον Υπουργό τους, νομίζω ότι μπορείτε να ασκήσετε την κατάλληλη πίεση, ώστε και αυτοί να ενταχθούν σε αυτή την κατηγορία. Εξάλλου, έχετε και τα 150 εκατομμύρια ευρώ που έχετε δεσμεύσει για την ενίσχυση αυτών των κλάδων.

Μιας και σας έχουμε εδώ πέρα, θα ήθελα να ρωτήσω και κάτι ακόμα, κύριε Υπουργέ. Στα μέσα Μαρτίου είχαμε παγετό στη Λάρισα πάλι, στην περιοχή της Αγιάς. Στις κερασιές δεν υπάρχει τίποτα. Υπάρχουν δέντρα που δεν «σταυρώνουν» κεράσι, όπως λέμε εμείς στην επαρχία. Δεν «σταυρώνουν» κεράσι!

Μετέβη ο ΕΛΓΑ στην περιοχή, άρχισαν οι πιέσεις και αρχίζουν τώρα οι συζητήσεις: Θα αποζημιωθούν οι παραγωγοί; Δεν θα αποζημιωθούν; Είναι συνεπεία του παγετού ή είναι λόγω του παγετού, αλλά είναι δευτερογενές το αίτιο; Και αρχίζουν στους Βουλευτές: «Πιέστε τον Υπουργό», για να τους αποζημιώσουμε, να το βάλουμε μέσα, να μην το βάλουμε μέσα.

Στο πλαίσιο της κλιματικής αλλαγής αυτές οι ζημιές είναι επαναλαμβανόμενες και πιο συχνές τα τελευταία χρόνια, όπως πάρα πολύ καλά το γνωρίζετε. Πέρυσι είχαμε το ίδιο με τα αμύγδαλα, πάλι στην περιοχή του Νομού Λαρίσης, στον Δήμο Τεμπών, και στην περιοχή της Ελασσόνας, στο Δομένικο. Τελικά πήραν μία πολύ μικρή αποζημίωση μέσω του de minimis οι γεωργοί μας.

Οι γεωργοί δεν θέλουν αποζημιώσεις. Θέλουν να μπορούν να καλλιεργούν, θέλουν να μπορούν να παραγάγουν και θέλουν να πουλήσουν τα προϊόντα τους. Δεν ζητάνε ελεημοσύνη. Ξέρουν ότι η αγροτιά είναι μαγαζί ξεσκέπαστο, όπως ξέρουν ότι από τη ζημιά κέρδος δεν βγαίνει. Είναι γνωστά όλα αυτά τώρα. Τώρα στο τέλος Μαΐου έχουν γιορτή κερασιού στο Μεταξοχώρι, στην Αγιά. Τι γιορτή κερασιού να κάνουν; Μνημόσυνο της άδειας κερασιάς θα κάνουν.

Τι θα γίνει με αυτόν τον Κανονισμό του ΕΛΓΑ; Θα γίνει κάτι επιτέλους; Περιμένουμε, γιατί είχαμε πει ότι θα γίνει μια αλλαγή του κανονισμού. Κανονίσατε μια επιτροπή για να αλλάξει αυτόν τον κανονισμό.

Κλείνοντας, να πω για το εικοσαετές Πρόγραμμα Δάσωσης Γαιών, στο Ελευθεροχώρι Δήμου Ελασσόνος, στον Άγιο Αντώνιο περιοχή Φαρσάλων, αλλά και σε όλη η Ελλάδα, που τώρα τους ζητάνε και τα λεφτά πίσω. Αν μπορείτε να δώσετε λύση, μόνο εσείς μπορείτε να τη δώσετε. Σας το είπα και την άλλη φορά. Σε εσάς προσβλέπουν. Οι νομικές σας γνώσεις είναι ικανές. Το αποδεικνύετε τώρα με τον καταρροϊκό που τους αποζημιώνετε μετά από έξι χρόνια. Ας είναι. Κάλλιο αργά παρά ποτέ. Από εσάς περιμένουν.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τρία λεπτά στη διάθεσή σας για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ετέθησαν προφανώς πολλά ζητήματα, τα οποία εκφεύγουν της επίκαιρης ερωτήσεως. Το κάνει ο κύριος συνάδελφος γιατί έχει ένα ζωντανό και ειλικρινές ενδιαφέρον για τα ζητήματα της περιοχής του αλλά και όχι μόνο.

Τώρα κοιτάξτε. Δεν έχω τη δυνατότητα να σας απαντήσω σε όλο το εύρος. Ο περιορισμός των τριών λεπτών, ούτως ή άλλως, είναι δεσμευτικός. Θα πω μόνο ένα καλό νέο. Θα πω ότι είμαι εξαιρετικά χαρούμενος, γιατί μόλις είδα την απόφαση -ήρθε τώρα στο κινητό μου- της Ευρωπαϊκής Επιτροπής. Είναι μία από τις πρώτες αποφάσεις, ίσως και η πρώτη απόφαση Ευρωπαϊκής Επιτροπής η οποία προχωρά σε έγκριση με βάση τον προσωρινό κανονισμό κρατικών ενισχύσεων, προκειμένου να επιτραπεί η ενίσχυση, εν προκειμένω των ανθοπαραγωγών, κατόπιν αιτήματος το οποίο είχε υποβάλει η ελληνική Κυβέρνηση.

Το λέω αυτό, κύριε Κέλλα, γιατί έχω ακούσει διάφορα, τα οποία φαίνεται ότι ορισμένοι είτε δεν ξέρουν είτε δεν παρακολουθούν είτε δεν ενδιαφέρονται πραγματικά, αλλά μόνο θέλουν να δημιουργούν εντυπώσεις. Έχω ακούσει διάφορα, τα οποία είναι «ξέρετε, πού είναι τα λεφτά για τον πρωτογενή τομέα;». Τα χρήματα για τον πρωτογενή τομέα, επειδή αποτελούν ενισχύσεις κι επειδή εμείς δεν κάνουμε οριζόντιες επιδοματικές πολιτικές, αλλά παρεμβαίνουμε εκεί που πραγματικά χρειάζεται ενίσχυση, έχουν προϋποθέσεις. Έχουν προϋποθέσεις οι κρατικές ενισχύσεις.

Τώρα δεν βρισκόμαστε στην κανονικότητα. Τώρα είμαστε σε κατάσταση πανδημίας, είμαστε στα περιοριστικά μέτρα λόγω της πανδημίας, είμαστε σε προσωρινούς κανονισμούς και σε ευρωπαϊκό επίπεδο λόγω της πανδημίας. Το κανονικό, όμως, δεν είναι να χορηγούνται κρατικές ενισχύσεις. Είναι μη κανονικό αυτό και είναι παράβαση του ανταγωνισμού. Στο μη κανονικό που βρισκόμαστε τώρα, όμως, εγκρίθηκε προσωρινός κανονισμός από την Κομισιόν και ψηφίστηκε από το Ευρωπαϊκό Κοινοβούλιο, προκειμένου να δικαιολογούνται αυτού του τύπου οι ενισχύσεις. Χρειάζονται, όμως, έγκριση, χρειάζονται τεκμηρίωση, χρειάζονται δουλειά από την πλευρά όσων υποβάλλουν το συγκεκριμένο αίτημα, των κρατών-μελών.

Γι’ αυτό είμαι χαρούμενος σήμερα, γιατί αυτή η μεθοδική δουλειά την οποία κάνουμε, ουσιαστικά ενεκρίθη και μπορούμε να δώσουμε αυτά τα 11 εκατομμύρια περίπου, τα οποία έχουμε πει ότι θα δώσουμε στους ανθοπαραγωγούς. Ακολουθεί η ενίσχυση των αλιέων μας, όχι με τη διαδικασία των κρατικών ενισχύσεων, αλλά με τη διαδικασία του de minimis με 15 εκατομμύρια και βρισκόμαστε αυτή τη στιγμή σε συζήτηση για να προσδιορίσουμε το ποσό της ενισχύσεως που πρέπει να πάει στους αιγοπροβατοτρόφους μας από αυτά τα 150 εκατομμύρια στα οποία αναφερθήκατε.

Όμως, θέλω να το τονίσω μέσω υμών και να ακουστεί γενικότερα. Αυτή δεν είναι μία διαδικασία που έχει χαρακτηριστικά, όπως έχει συνηθίσει ενδεχομένως ο ΣΥΡΙΖΑ τους παραγωγούς μας, πολιτικής διαπραγμάτευσης. «Πόσα θέλεις; Κάπου τόσα. Δεν έχω κάπου τόσα, να σου δώσω τόσα». Δεν γίνεται έτσι. Υπάρχουν στοιχεία, υπάρχουν έγγραφα, υπάρχουν αριθμοί, υπάρχουν ποσότητες, υπάρχουν τιμές, υπάρχει προσδιορισμός της ζημίας, υπάρχει μεθοδολογία κατανομής της ενίσχυσης και όλα αυτά δεν είναι μέσα στο Υπουργείο απλώς. Δουλεύουν οι υπηρεσίες εντατικά για να επεξεργαστούν και να ετοιμάσουν έναν τέτοιον φάκελο.

Για να φτιάξουμε τον φάκελο για την αλιεία, αυτά τα 15 εκατομμύρια παρ’ ό,τι πήγανε στο de minimis, επειδή η μεσαία και μεγάλη αλιεία θα πάει στον ακόμα πιο ισχυρό μηχανισμό του Προγράμματος Αλιείας -τρίτος μηχανισμός- έχει υπάρξει μία πολυσέλιδη αναλυτική τεκμηρίωση της επίπτωσης της πανδημίας σε κάθε κλάδο της αλιείας. Αυτή, λοιπόν, η εργασία καθόλου αυτονόητη και αυτόματη δεν είναι. Αυτό κάνουμε στους αιγοπροβατοτρόφους τώρα. Σας λέω, λοιπόν, ότι έχει γίνει η βασική προπαρασκευαστική δουλειά.

Σας λέω και κάτι ακόμα, κύριε Κέλλα. Για να προστατεύσω τα συμφέροντα των κτηνοτρόφων και να μη χαθεί η ενίσχυση και το δικαίωμα της ενίσχυσης που έχουν, η τεκμηρίωση αυτή θα γίνεται και θα γίνεται πλήρως και θα γίνεται οργανωμένα και θα γίνεται μεθοδικά.

Δεν πρόκειται να ενδώσω σε κανέναν που φωνάζει «δώσε λεφτά οριζόντια» ή «δώσε τα όπως-όπως», γιατί αυτό θα καταλήξει σε ανάκτηση. Θα τα δώσω, δεν θα περάσουν οι φάκελοι και μετά θα θεωρηθεί μη θεμιτή ενίσχυση και θα γυρίσουμε να τα πάρουμε πίσω. Δεν πρόκειται να τα κάνω αυτά. Εμένα στα χέρια μου αυτά δεν θα γίνουν.

Θα γίνουν τα πράγματα έτσι όπως πρέπει και θα αισθάνονται σίγουροι οι κτηνοτρόφοι ότι θα ενισχυθούν δίκαια και όπως πρέπει. Αυτό ισχύει και για τους αιγοπροβατοτρόφους, που έχει προχωρήσει η συζήτηση, είναι ώριμη και μέσα στις επόμενες μέρες θα πω και το ακριβές ποσό και τη μεθοδολογία με την οποία πρόκειται να ενισχυθούν, γιατί τελειώνουμε αυτόν το φάκελο, θα γίνει και με τους χοιροτρόφους που μου έθεσαν υπ’ όψιν το ζήτημα. Επ’ αυτού, τι σας λέω; Σας λέω ότι το ζήτημα μού ετέθη εχθές και επομένως θα αρχίσω να μελετώ τα στοιχεία για να απαντήσω εάν υπάρχει διαταραχή, ποια είναι η έκταση της σε ποιον βαθμό.

Για όλα αυτά, όμως, χρειάζομαι, όπως σας είπα, την τεκμηρίωση και τους αριθμούς, όπως και θα γίνει και σε κάθε κλάδο του πρωτογενούς τομέα -αυτή η συζήτηση έχει ξεκινήσει και για τη ντομάτα, αυτή η συζήτηση έχει ξεκινήσει και για τη φράουλα- όπου υπάρχει πληττόμενος τομέας. Όχι, όμως, πολιτικά αιτήματα, όχι οριζόντια αιτήματα, αλλά αιτήματα τα οποία στηρίζονται σε πραγματικά στοιχεία που αφορούν διαταραχή της τιμής ή διαταραχή της ποσότητας και οφείλονται στον κορωνοϊό, δηλαδή στα μέτρα που πήραμε για την αντιμετώπιση πανδημίας.

Αυτή είναι η μεθοδολογία. Αυτή θα ακολουθείται ευλαβικά. Προφανώς παίρνει τον χρόνο της, αλλά αυτός είναι ο τρόπος που θα γίνει, προκειμένου πραγματικά να είμαστε αποτελεσματικοί σε αυτό το οποίο πρέπει να κάνουμε και όχι απλώς δεξιά-αριστερά να πετάμε κορώνες, όπως ακούω από διαφόρους οι οποίοι δήθεν κόπτονται πολύ για το τι συμβαίνει στους παραγωγούς, αλλά που στην πραγματικότητα το μόνο για το οποίο κόπτονται είναι να παριστάνουν τους Ηρακλειδείς ανεύθυνα, για να εκμεταλλευτούν την αγωνία των ανθρώπων.

Εμείς δεν θα το κάνουμε αυτό. Θα τους στηρίξουμε ουσιαστικά, πραγματικά, συστηματικά, αποτελεσματικά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ και τους δύο.

Συνεχίζουμε με τη δεύτερη με αριθμό 646/29-4-2020 επίκαιρη ερώτηση πρώτου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Προστασίας του Πολίτη, με θέμα: «Ξυλοδαρμός μοτοσυκλετιστή από την ασφάλεια φυλασσόμενου προσώπου και προσπάθεια απόκρυψης των δεδομένων του περιστατικού από την Κυβέρνηση».

Κύριε Ραγκούση, έχετε δύο λεπτά στη διάθεσή σας.

Καλημέρα και σε σας και χρόνια πολλά. Χριστός Ανέστη!

**ΙΩΑΝΝΗΣ ΡΑΓΚΟΥΣΗΣ:** Καλημέρα και χρόνια πολλά, κύριε Πρόεδρε.

Κύριε Υφυπουργέ,όταν προετοιμαζόμουν για τη συζήτηση που θα έχουμε σήμερα, έχοντας υπ’ όψιν όλα όσα έχουν δει το φως της δημοσιότητας -και από το βίντεο εννοώ και από το δελτίο Τύπου που εκδώσατε ως πολιτική ηγεσία του Υπουργείου μετά την κατάθεση της επίκαιρης κοινοβουλευτικής ερώτησης που εμείς καταθέσαμε- μου προέκυψε η δυνατότητα σε αυτή την επίκαιρη ερώτηση τελικά κι έχοντας τα όλα αυτά υπ’ όψιν, να μπει ένας τίτλος. Και ο τίτλος είναι ο αριθμός «δυόμισι».

Το «δύο» προκύπτει από τη δεύτερη ευκαιρία που έχετε σήμερα, κύριε Υφυπουργέ, ως Κυβέρνηση του Κυριάκου Μητσοτάκη, πρώτον να ανασκευάσετε, να διαψεύσετε το επιεικώς απαράδεκτο δελτίο Τύπου που εκδώσατε μετά την κατάθεση της επίκαιρης ερώτησης που σας υποβάλαμε, μια δεύτερη ευκαιρία ουσιαστικά για να πείτε την αλήθεια.

Το μισό τώρα του δυόμισι έχει σχέση με αυτό καθαυτό το περιεχόμενο του δελτίου Τύπου που εκδώσατε, το οποίο είναι γεμάτο ανακρίβειες, είναι γεμάτο μισές αλήθειες, που, όπως ξέρετε πολύ καλά, καταλήγουν -ειδικά όταν κανείς χειρίζεται τέτοια θέματα- να καθίστανται χειρότερες και από το ψέμα.

Θα αναρωτηθεί κανείς, ακούγοντας αυτή τη συζήτηση -καλοπροαίρετα θα πω, εύλογα- γιατί είναι τόσο σοβαρό πια αυτό το θέμα και δεν αρκεστήκαμε στο να υποβάλουμε μία γραπτή ερώτηση, να την απαντήσετε μετά από σαράντα ημέρες, να δώσετε κάποια στοιχεία και να τελειώνουμε. Είναι το θέμα ότι δεν μπορεί μία κυβέρνηση να έχει στις τάξεις της έναν αστυνομικό που κάποια μέρα θα δράσει κατά τρόπο παραβατικό, έκνομο; Προφανώς όχι. Τέτοια περιστατικά, τέτοια γεγονότα έχουν συμβεί και στο παρελθόν, συνέβησαν τώρα, θα συμβούν και στο μέλλον.

Τι είναι αυτό που καθιστά την υπόθεση αυτή σοβαρή πια, κύριε Υφυπουργέ; Η δική σας ενοχική απάντηση, ουσιαστικά η καθ’ ολοκληρίαν δική σας ενοχική αντίδραση στην υπόθεση αυτή, που σε εμάς -και σε κάθε, νομίζω, ψύχραιμο παρατηρητή- δείχνει ότι κάτι επιχειρείτε εδώ και εβδομάδες να συγκαλύψετε, κάτι και κάποιον επιχειρείτε να κρύψετε. Και το ερώτημα είναι, ποιος και γιατί όλα αυτά;

Μετά την απάντηση που θα δώσετε, περιμένοντας -επαναλαμβάνω- να αξιοποιήσετε, ουσιαστικά, αυτή τη δεύτερη ευκαιρία που σας δίνεται ως Κυβέρνηση, τότε θα ακούσετε και τη δική μας περαιτέρω τοποθέτηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ.

Στην ερώτηση του κ. Ραγκούση θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Οικονόμου, έχετε τρία λεπτά στη διάθεσή σας. Και σε σας χρόνια πολλά, Χριστός Ανέστη!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Αληθώς Ανέστη! Χρόνια πολλά, κύριε Πρόεδρε.

Προκαλεί ιδιαίτερη εντύπωση πώς ένα περιστατικό έντασης στον δρόμο, με εμπλοκή, πράγματι, αστυνομικού που ανήκει στη Γενική Διεύθυνση Προστασίας Επισήμων και Ευπαθών Στόχων, αξιοποιήθηκε και αξιοποιείται και σήμερα με σαφή πολιτική σκοπιμότητα και στόχευση.

Σχετικά με το περιστατικό που συνέβη στη συμβολή των οδών Ξενίας και Μιχαλακοπούλου το μεσημέρι της 27ης Απριλίου, υπήρξε σχετική ανακοίνωση -ενημερωτική- από το Υπουργείο Προστασίας του Πολίτη και το Αρχηγείο της Ελληνικής Αστυνομίας. Η ανακοίνωση εκδόθηκε ακριβώς γιατί κύκλοι του ΣΥΡΙΖΑ επιχείρησαν να δώσουν εντελώς άλλη διάσταση από την πραγματική, αξιοποιώντας ένα αποσπασματικό βίντεο που αποτυπώθηκε ή βρέθηκε στην κατοχή γνωστών στελεχών του «Ρουβίκωνα», τον οποίο, προφανώς, η Αξιωματική Αντιπολίτευση εμπιστεύεται περισσότερο από τις δημόσιες αρχές.

Θα σας πω, λοιπόν, ότι οι κινήσεις της Ελληνικής Αστυνομίας υπήρξαν άμεσες. Η Κυβέρνηση και το Αρχηγείο της Ελληνικής Αστυνομίας ούτε προσπάθησαν ούτε προσπαθούν να αποκρύψουν το περιστατικό. Από την πρώτη στιγμή το Αρχηγείο της Ελληνικής Αστυνομίας χειρίστηκε την υπόθεση, δεδομένου ότι σε αυτή εμπλεκόταν αστυνομικός, με την απαιτούμενη υπευθυνότητα. Ανέθεσε τη διερεύνησή της στην Υπηρεσία Εσωτερικών Υποθέσεων Σωμάτων Ασφαλείας.

Όπως γνωρίζετε, η Υπηρεσία Εσωτερικών Υποθέσεων Σωμάτων Ασφαλείας ενεργεί κατόπιν εισαγγελικής παραγγελίας προκαταρκτική εξέταση, σύμφωνα με τα άρθρα 243 και 244 του Κώδικα Ποινικής Δικονομίας. Η προκαταρκτική εξέταση -όπως είναι γνωστό- είναι μυστική. Με την ολοκλήρωση της έρευνας θα υπάρξει ενημέρωση για το περιστατικό.

Μην προσπαθείτε να δώσετε σε μία υπόθεση άλλον χαρακτήρα από αυτόν που πραγματικά έχει μόνο και μόνο για αντιπολιτευτικούς λόγους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Ραγκούση, έχετε τρία λεπτά στη διάθεσή σας για τη δευτερολογία σας.

**ΙΩΑΝΝΗΣ ΡΑΓΚΟΥΣΗΣ:** Εγώ λυπάμαι πολύ, κύριε Υφυπουργέ, που σήμερα εκπροσωπείτε -επαναλαμβάνω- την Κυβέρνηση Μητσοτάκη ακόμη μία φορά σε αυτή τη συζήτηση, για το γεγονός ότι δεν αξιοποιήσατε τη δεύτερη ευκαιρία που σας δόθηκε.

Σχήμα λόγου και κρατήστε το: Ο φονικός κορωνοϊός -δεν το λέω εγώ- για την εξουσία είναι η αλαζονεία, ιδίως για την εξουσία, κύριε Υφυπουργέ, που έχει την ψευδαίσθηση ότι είναι παντοδύναμη. Και νομίζω ότι εάν όντως ισχύει ότι η αλαζονεία είναι ο κορωνοϊός της εξουσίας, ως Κυβέρνηση πρέπει πολύ σοβαρά να αντιμετωπίσετε αυτό που σας έχει βρει.

Ειλικρινά θα μπορούσε κάποιος να πει στο πλαίσιο και των ανταλλαγών των ευχών των ημερών, «Έχετε τον θεό σας;». Δηλαδή, τολμάτε ως Κυβέρνηση να επαναλάβετε αυτή τη χυδαιότητα που συμπεριλάβατε στο δελτίο Τύπου με τα υπονοούμενα για την Αξιωματική Αντιπολίτευση σε σχέση με την οργάνωση του «Ρουβίκωνα», όταν εσείς πριν από λίγο, για μία ακόμη φορά, κύριε Υφυπουργέ, τι είπατε στο ελληνικό Κοινοβούλιο και στον ελληνικό λαό; Είπατε ότι έχετε διατάξει μία σειρά από έρευνες, έχετε ενεργοποιήσει μία σειρά από υπηρεσίες, περιλαμβανομένης και της εισαγγελικής αρχής, επειδή στέλεχος του «Ρουβίκωνα» έδωσε αυτό το βίντεο στη δημοσιότητα. Ειλικρινά, δεν ντρέπεστε καθόλου;

Εσείς ως ολόκληρη Κυβέρνηση, ως επίσημο ελληνικό κράτος ενεργοποιηθήκατε βάσει αυτού του βίντεο του μέλους του «Ρουβίκωνα» και τολμάτε για δεύτερη φορά, έχετε το θράσος, να απευθύνετε τέτοια συκοφαντικά υπονοούμενα, τέτοιες -αν θέλετε- επαναλαμβανόμενες ανοησίες που χαρακτηρίζουν την άκρα Δεξιά της Νέας Δημοκρατίας του κ. Μητσοτάκη; Ειλικρινά σας ρωτάω, δεν ντρέπεστε πια; Με βάση ποια καταγγελία και αναφορά εσείς κάνατε όλα όσα κάνατε; Δηλαδή, εσείς τι κάνετε; Δίνετε σημασία στον «Ρουβίκωνα», κύριε Υφυπουργέ; Έχει για εσάς αξία και αξιοπιστία η κάθε καταγγελία του οποιουδήποτε μέλους του «Ρουβίκωνα»;

Κύριε Υφυπουργέ, σας επιστρέφω τα απαράδεκτα ερωτήματα-συκοφαντίες που υποβάλλετε διαρκώς εναντίον μας!

Και σε τελική ανάλυση, να σας το πω κι αλλιώς, κύριε Υφυπουργέ. Εάν μέλος του «Ρουβίκωνα» σας φέρει βίντεο μέσα στο οποίο θα καταγράφεται φόνος, βιασμός ή Υπουργός που θα τα παίρνει, θα πείτε «είναι του «Ρουβίκωνα» και δεν το αξιολογώ, δεν το θέτω υπ’ όψιν των αρμόδιων αρχών»; Είναι αυτό κράτος δικαίου; Προφανώς δεν είναι. Και προφανώς όλα αυτά είναι πολύ χαμηλού επιπέδου επικοινωνιακοί αντιπερισπασμοί.

Όμως, δεν είναι μόνο το θέμα του «Ρουβίκωνα», κύριε Υφυπουργέ. Είναι κάτι σημαντικότερο και από αυτό. Είναι ότι ως Κυβέρνηση συνεχίζετε να ψεύδεστε και μέσα στο ελληνικό Κοινοβούλιο. Ξέρετε γιατί, κύριε Υφυπουργέ; Διότι εκτός από εσάς, που νομίζετε -μου φαίνεται- ότι είστε πάρα πολύ έξυπνοι και όλοι οι υπόλοιποι είμαστε ανόητοι και χαζοί, δεν ξέρω πόσες εκατοντάδες χιλιάδες -ίσως και εκατομμύρια- πολιτών έχουν δει αυτό το βίντεο. Και σε αυτό το βίντεο, κύριε Υφυπουργέ, εμφανίζονται δύο να δρουν παραβατικά και έκνομα και όχι ένας όπως ψευδώς είπατε και σήμερα εδώ, όπως ψευδώς συμπεριλάβατε και στο επιεικώς απαράδεκτο δελτίο Τύπου που εκδώσατε εναντίον μας.

Γιατί δεν λέτε τίποτα για το δεύτερο άτομο, κύριε Υφυπουργέ; Είναι καταγεγραμμένο στις εικόνες. Γιατί χρησιμοποιήσατε και σήμερα πρώτο ενικό; Γιατί μιλάτε για έναν αστυνομικό; Ο δεύτερος ποιος είναι; Ποιος είναι ο δεύτερος; Είναι αστυνομικός; Είναι, μήπως, κύριε Υφυπουργέ, ιδιωτικός φρουρός; Μήπως είναι μέλος ιδιωτικής εταιρείας security; Μήπως -σύμφωνα με τις πληροφορίες που έχουμε και δεν τις υιοθετούμε ακόμα και σήμερα- είναι πρόσφατα καταδικασμένος αυτός ο οποίος συμπράττει και συνδράμει τον αστυνομικό; Μήπως; Ρωτάμε, κύριε Υφυπουργέ.

Άρα είπατε και εδώ ψέματα, γιατί είναι δύο τα άτομα και αναφέρεστε σε ένα και μόνο ένα.

Τι έχετε, λοιπόν, να πείτε για το δεύτερο άτομο; Γιατί τον αποκρύπτετε; Τι συνολικά προσπαθείτε να συγκαλύψετε σε αυτή τη σοβαρή υπόθεση;

Και θα σας πω γιατί είναι πια πάρα πολύ σοβαρή. Έχουμε και Διοικητή της ΕΥΠ πια πρώην στέλεχος ιδιωτικής εταιρείας security. Μήπως, κύριε Υφυπουργέ, έχουν στηθεί μεικτές παρακρατικές, παρααστυνομικές οργανώσεις μικρού τύπου, μικρού αριθμού ανθρώπων, αποτελούμενες από αστυνομικούς και από ιδιωτικούς φρουρούς; Τα έχετε ερευνήσει όλα αυτά;

Είπατε για την Εσωτερικών Υποθέσεων για τον αστυνομικό. Για το δεύτερο άτομο που εμφανίζεται, έχετε κάνει έρευνα; Θέλω αριθμούς πρωτοκόλλου και έγγραφα. Θα σας πω πώς θα υποχρεωθείτε ως Κυβέρνηση να τα δώσετε αυτά στη συνέχεια.

Θα κλείσω, κύριε Πρόεδρε, με δύο κουβέντες. Η πρώτη κουβέντα, κύριε Υφυπουργέ, είναι η εξής: Μέχρι τώρα ξέραμε ότι έχουμε απέναντί μας μία Κυβέρνηση η οποία επιδίδεται, με πρώτο και καλύτερο τον κ. Μητσοτάκη, σε έναν παροιμιώδη αστυνομικό λαϊκισμό. Αυτά, ότι θα πιάσω τον «Ρουβίκωνα» στις 8 Ιουλίου με το που θα με κάνετε Πρωθυπουργό, ότι θα τελειώσω με το άβατο των Εξαρχείων σε έναν μήνα, είναι που έλεγε προεκλογικά για να πάρει την ψήφο των πολιτών και όλα αυτά τα συναφή, μεταξύ των οποίων και το ότι έσπευσε η Κυβέρνηση αυτή του συγκεκριμένου Πρωθυπουργού αντί να προσλάβει γιατρούς και νοσηλευτές, να προσλάβει χίλιους πεντακόσιους ειδικούς φρουρούς, να τους δώσει βορά στη μάχιμη μονάδα και στις ανάγκες της καθημερινότητας ανεκπαίδευτους, αφού βέβαια τους είχε προσλάβει εκτός ΑΣΕΠ, εκτός πανελληνίων, τα «δικά σας παιδιά» πάλι, οι «υμέτεροι».

Εμείς αυτόν τον αστυνομικό λαϊκισμό έχουμε υποχρέωση και θα συνεχίσουμε και να τον αποκαλύπτουμε και να τον καταγγέλλουμε.

Όμως πια, κύριε Υφυπουργέ, πρέπει να φύγετε από δω έχοντας υπ’ όψιν σας ότι εμείς πια έχουμε μια βαθιά ανησυχία ότι αυτό το οποίο υπάρχει -και μακάρι να διαψευστούμε- δεν είναι πια απλώς θέμα αστυνομικού λαϊκισμού, αλλά είναι θέμα ενδεχομένως αστυνομικού παρακρατισμού. Γιατί μόνο έτσι μπορεί να εξηγηθεί και το συμβάν και η ύπαρξη δύο ανθρώπων που πρωταγωνιστούν και η συστηματική επί εβδομάδες απόκρυψη από εσάς για το ποιος είναι ο δεύτερος και ποιος τελικά είναι αυτός που φύλασσαν οι δύο, ο αστυνομικός και ο ιδιωτικός security.

Η δεύτερη απάντηση της Κυβέρνησης, κύριε Υφυπουργέ, επιστρέφεται ως απαράδεκτη. Εμείς -και θα μου επιτρέψετε να πω όλοι μας, αλλά αυτό ισχύει και για μένα πάρα πολύ- δεν έχουμε την άποψη, δεν είμαστε υπέρ της ποινικοποίησης της πολιτικής ζωής του τόπου. Γι’ αυτό και θα σας δώσουμε μία ακόμη ευκαιρία, μία τρίτη ευκαιρία, να αποκαλύψετε την αλήθεια στον ελληνικό λαό και να ζητήσετε πια συγγνώμη. Αλλά να ξέρετε ότι: μια του ψεύτη, δυο του ψεύτη, τρεις και η κακή του μοίρα!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Οικονόμου για τρία λεπτά.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Δεν πρέπει να εμπλέκουμε την Αστυνομία σε πολιτικές σκοπιμότητες, ούτε να επιχειρείται στο Κοινοβούλιο, στη βάση κάποιων περιστατικών, η παραγωγή πρόσκαιρων εντυπώσεων. Υφίστανται, βεβαίως, περιστατικά ή ατυχήματα, όχι φυσικά σε τακτική βάση, με την εμπλοκή προσωπικού ή οχημάτων της Ελληνικής Αστυνομίας.

Ιδιαίτερα, για παράδειγμα, μας στεναχώρησε στο Υπουργείο ένα άλλο περιστατικό, ένα τροχαίο ατύχημα που συνέβη στις δυτικές περιοχές του Λεκανοπεδίου με την εμπλοκή περιπολικού ελάχιστα εικοσιτετράωρα μετά το περιστατικό που επιχειρείτε να αναδείξετε με την ερώτησή σας.

Σε καθημερινή βάση χιλιάδες αστυνομικοί, εκατοντάδες οχήματα της Ελληνικής Αστυνομίας κινούνται σε όλη την Ελλάδα. Υπάρχουν περιστατικά εν ώρα υπηρεσίας αλλά και πέραν αυτής με εμπλοκή αστυνομικών, που μας απασχολούν. Υπάρχουν διαδικασίες, όμως, που ακολουθούνται σε κάθε περίπτωση -όπως και στην εν λόγω υπόθεση στη Μιχαλακοπούλου-, εξετάζονται τα πραγματικά περιστατικά, συλλέγονται μαρτυρίες, αξιολογείται το υλικό, εξάγονται πορίσματα και καταλογίζονται ευθύνες κατά περίπτωση.

Η Αστυνομία αλλά και το Υπουργείο που έχει στον τομέα ευθύνης του την εσωτερική ασφάλεια της χώρας, κινούνται στη βάση της συνταγματικής νομιμότητας, σέβονται τις αρχές του κράτους δικαίου. Θα πρέπει να νιώθετε ασφαλής, όπως και οι πολίτες, ότι στην Ελλάδα εφαρμόζει τον νόμο και υπηρετεί τη δημόσια τάξη μία δημοκρατική και ευρωπαϊκών δομών Αστυνομία. Η τήρηση των κανόνων και η ανάληψη της ευθύνης για κάθε ατυχές περιστατικό είναι απόλυτη. Όλα κινούνται στη βάση που επιβάλλει ο κοινοβουλευτισμός και το κράτος δικαίου. Δεν έχουμε απολύτως τίποτε να κρύψουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο.

Ακολουθεί η πρώτη με αριθμό 650/4-5-2020 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλάπρος τον ΥπουργόΥγείας, με θέμα: «Ενίσχυση Κέντρου Υγείας Κρανιδίου».

Κύριε Πουλά, χρόνια πολλά, Χριστός Ανέστη!

Έχετε δύο λεπτά στη διάθεσή σας.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε. Χρόνια πολλά και σε σας.

Κύριε Υπουργέ, ο Νομός Αργολίδας ανήκει στις πληγείσες περιοχές από τον COVID-19, καθώς από τη Μεγάλη Πέμπτη διαπιστώθηκε το πρώτο κρούσμα του κορωνοϊού στη δομή φιλοξενίας προσφύγων στο ξενοδοχείο «ΓΑΛΑΞΙΑΣ» στο Πόρτο Χέλι. Από τους τετρακόσιους εβδομήντα έναν φιλοξενούμενους αιτούντες άσυλο, προερχόμενους κυρίως από χώρες της υποσαχάριας Αφρικής, διαπιστώθηκε από το κλιμάκιο του ΕΟΔΥ ότι οι εκατόν σαράντα οκτώ ήταν φορείς του κορωνοϊού.

Εδώ να τονίσουμε ότι η παρουσία και η παρέμβαση και του ΕΟΔΥ αλλά και της Γενικής Γραμματείας Πολιτικής Προστασίας ήταν καθυστερημένη. Κατόπιν αυτού η δομή στεγανοποιήθηκε και ολόκληρη η περιοχή τέθηκε σε καραντίνα δεκατεσσάρων ημερών από την 21η Απριλίου, η οποία έληξε στις 4-5-2020.

Η δομή συνεχίζει να είναι σε καραντίνα για μία ακόμη εβδομάδα. Στη σύσκεψη που πραγματοποιήθηκε τότε στις 20 Απριλίου στο Δημαρχείο Κρανιδίου ο Υφυπουργός Πολιτικής Προστασίας κ. Χαρδαλιάς ανακοίνωσε μέτρα για την αντιμετώπιση της επείγουσας κατάστασης, στα οποία συμπεριλαμβανόταν η ενίσχυση του κέντρου υγείας με έξι γιατρούς και τέσσερις νοσηλευτές και η εικοσιτετράωρη διαθεσιμότητα του ΕΚΑΒ για τη δομή και τις ανάγκες της περιοχής. Πλην των δύο σκηνών που στήθηκαν από τον στρατό για να εξυπηρετήσουν τις ανάγκες αυτών που θα νοσήσουν και της διοίκησης για τη διαχείριση της κρίσης -και, σημειωτέον, είναι ανεπαρκείς, δεν τηρούν τις προδιαγραφές υγιεινής. Δεν είχαν νερό-, από τις υπόλοιπες υποσχέσεις που δόθηκαν δεν υλοποιήθηκε καμμία.

Το υγειονομικό προσωπικό του ΕΟΔΥ για τις ανάγκες διαχείρισης της κρίσης στη δομή δεν υπήρξε ποτέ, παρά μόνο τις δύο πρώτες μέρες της μεγάλης δημοσιότητας. Η εξαγγελία σας για εικοσιτετράωρη διαθεσιμότητα του ΕΚΑΒ ούτε αυτή υλοποιήθηκε. Η διαχείριση των κρουσμάτων δεν ήταν η αναμενόμενη. Οι άνθρωποι αυτοί αφέθηκαν στην τύχη τους με αποτέλεσμα να μιλάμε για μία δομή στην οποία αυτή τη στιγμή δεν ξέρουμε τα πραγματικά κρούσματα. Πιθανόν όλοι να έχουν μολυνθεί. Και το δύσκολο κομμάτι της διαχείρισης θα το έχετε τώρα μπροστά σας, όταν θα τελειώσει η καραντίνα.

Η κατάσταση αυτή είναι γνωστή και στους κατοίκους της περιοχής και έχει δημιουργήσει εύλογα προβληματισμό και όσον αφορά την εξέλιξη της διασποράς μετά την άρση της καραντίνας στις 11 Μαΐου -αν θα γίνει ή δεν ξέρω σε ποια άλλη ημερομηνία- αλλά και εν όψει της αυξημένης προσέλευσης λόγω των παραθεριστών που θα έρθουν στην περιοχή, γιατί γνωρίζετε πολύ καλά ότι είναι μία περιοχή που την επισκέπτονται πάρα πολλοί το καλοκαίρι.

Πιστεύω να είδατε και τα δημοσιεύματα σχετικά με τον βιολογικό καθαρισμό του ξενοδοχείου. Υπήρχε ένα δημοσίευμα στην εφημερίδα «ΤΑ ΝΕΑ» το Σάββατο που μας πέρασε.

Και κατόπιν αυτών, σας ερωτώ, κύριε Υπουργέ, ποιες είναι οι προθέσεις σας για τον έλεγχο της διασποράς του ιού στην περιοχή μετά την άρση της καραντίνας στη συγκεκριμένη δομή φιλοξενίας; Με ποιον τρόπο θα ελεγχθούν οι συνθήκες ασφαλούς παραμονής των φιλοξενούμενων, ώστε να μη διασπαρεί περαιτέρω ο ιός και πώς θα προστατευτούν οι κάτοικοι της περιοχής; Θα ξαναϋποβληθούν σε τεστ οι φιλοξενούμενοι; Και ποια μέτρα θα πάρετε για την ενίσχυση του Κέντρου Υγείας Κρανιδίου;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Θα απαντήσει ο Υφυπουργός Υγείας κ. Βασίλης Κοντοζαμάνης, στον οποίο οφείλω και μία συγγνώμη και στον συνεργάτη του από την προηγούμενη συνάντησή μας. Φύγατε γρήγορα και δεν πρόλαβα.

Ορίστε, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ.

Κύριε Πουλά, ευχαριστούμε πολύ για την ερώτηση γιατί μας δίνετε την ευκαιρία να αναδείξουμε για μία ακόμη φορά ότι και στην περίπτωση του Κρανιδίου η Κυβέρνηση, το κράτος αντέδρασε ταχύτατα, αντέδρασε άμεσα. Τόσο η Πολιτική Προστασία, το Υπουργείο Υγείας, ο Εθνικός Οργανισμός Δημόσιας Υγείας έσπευσαν ταχύτατα στην περιοχή εφαρμόζοντας όλα τα απαραίτητα πρωτόκολλα και λαμβάνοντας όλα τα απαραίτητα και αναγκαία μέτρα. Αυτός ήταν και ο λόγος που καταφέραμε να μην ξεφύγει η κατάσταση από τον έλεγχό μας.

Για την ιστορία, σας αναφέρω ότι πράγματι τη Μεγάλη Πέμπτη 16 Απριλίου 2020 εντοπίστηκε το πρώτο επιβεβαιωμένο κρούσμα. Γυναίκα η οποία εργαζόταν στη δομή φιλοξενίας προσφύγων ελέγχθηκε και βρέθηκε θετική στον κορωνοϊό. Αμέσως τέθηκε σε υγειονομικό αποκλεισμό στην οικία της.

Αξίζει να σας αναφέρω ότι η συγκεκριμένη γυναίκα είχε να εμφανιστεί στη δομή πολύ νωρίτερα από τις 8 Απριλίου, οπότε και είχε πάρει άδεια από την εργασία της.

Με την επιβεβαίωση του πρώτου αυτού κρούσματος η δομή φιλοξενίας τέθηκε σε υγειονομικό αποκλεισμό. Την Κυριακή του Πάσχα 19 Απριλίου είχαμε το δεύτερο επιβεβαιωμένο κρούσμα, οπότε και κινητοποιήθηκε άμεσα και έγκαιρα όλος ο μηχανισμός. Τη Δευτέρα 20 Απριλίου είχε ήδη εγκατασταθεί στο Κρανίδι κλιμάκιο του Εθνικού Οργανισμού Δημόσιας Υγείας δώδεκα ατόμων, ιατρικού και νοσηλευτικού προσωπικού, για τη διενέργεια όλων των απαιτούμενων ελέγχων.

Αρχικά πραγματοποιήθηκαν έλεγχοι, τεστ, σε όλο το προσωπικό του ξενοδοχείου, σε αριθμό είκοσι πέντε ατόμων. Παράλληλα ελέγχθηκαν και οι τετρακόσιοι εβδομήντα φιλοξενούμενοι της δομής των προσφύγων του Διεθνούς Οργανισμού Μετανάστευσης.

Στον εξωτερικό χώρο της δομής στήθηκε τέντα για τη φιλοξενία ιατρείου ειδικά για τις ανάγκες της δομής φιλοξενίας προσφύγων. Το ΕΚΑΒ, όπως συμβαίνει πάντα, είναι σε εικοσιτετράωρη λειτουργία και ετοιμότητα. Σημαντικό γεγονός αποτελεί, επίσης, και η διενέργεια ελέγχων περί της δομής φιλοξενίας και είναι χαρακτηριστικό ότι ελέγχθηκαν εκατόν ογδόντα άτομα επιχειρήσεων της ευρύτερης περιοχής.

Με αυτόν τον τρόπο διασφαλίσαμε ότι δεν υπήρξε καμμία διασπορά του ιού στην κοινότητα. Ο υγειονομικός αποκλεισμός της δομής, ο οποίος υφίσταται από την Κυριακή του Πάσχα, συνεχίζεται από την προηγούμενη Παρασκευή για δεκατέσσερις ακόμα ημέρες.

Ακολουθούμε πιστά και χωρίς παρεκκλίσεις τις οδηγίες των ειδικών. Με αυτόν τον τρόπο εξασφαλίζουμε τη μη διασπορά του ιού. Αυτό σημαίνει ότι η άρση των υγειονομικών αποκλεισμών στο Κρανίδι θα έρθει ακριβώς τη στιγμή που οι ειδικοί επιστήμονες θα δώσουν το πράσινο φως.

Σε ό,τι αφορά το Κέντρο Υγείας στο Κρανίδι, να υπενθυμίσω ότι αυτό είναι στελεχωμένο από μόνιμο προσωπικό: επτά ιατροί διαφόρων ειδικοτήτων, τέσσερις γενικής ιατρικής, ένας ιατρός παιδιατρικής, δύο παθολογίας και επτά νοσηλευτές.

Υπηρετούν, επίσης, τέσσερις ιατροί ειδικότητας γενικής ιατρικής και δύο ιατροί υπαίθρου, που καλύπτουν τις ανάγκες των περιφερειακών ιατρείων, συμμετέχοντας, όμως, κανονικά, όπως συμβαίνει παντού, στο πρόγραμμα εφημεριών του κέντρου υγείας.

Επίσης στη δύναμη του κέντρου υγείας υπηρετεί παραϊατρικό προσωπικό μαιευτικής, επισκεπτών υγείας, κοινωνικών λειτουργών, χειριστές ακτινολογικών μηχανημάτων, παρασκευαστές και οδηγοί ασθενοφόρων.

Για την αντιμετώπιση των έκτακτων αναγκών της πανδημίας του COVID-19, με ενέργειες της διοίκησης της 6ης Υγειονομικής Περιφέρειας, το κέντρο υγείας ενισχύθηκε περισσότερο.

Μετακινήθηκαν σε αυτό συνολικά οκτώ ιατροί διαφόρων ειδικοτήτων και νοσηλευτές, δημιουργήθηκαν δύο γκρουπ νοσηλευτών από τα Γενικά Νοσοκομεία Άργους και Ναυπλίου για βραχυχρόνιες μετακινήσεις, τα δύο ασθενοφόρα του κέντρου υγείας βρίσκονταν και βρίσκονται σε συνεχή ετοιμότητα και επιπρόσθετα, ένα ακόμα ασθενοφόρο σταθμεύει στην περιοχή σε εικοσιτετράωρη βάση.

Κλείνοντας, λοιπόν, θεωρώ υποχρέωσή μου να επισημάνω, μεταξύ άλλων, την άριστη συνεργασία και έμπρακτη βοήθεια που είχαμε στην προσπάθειά μας αυτή και από τους τοπικούς φορείς.

Ειδικότερα ο Ιατρικός Σύλλογος Αργολίδας και ο Πρόεδρός του με τις ουσιαστικές παρεμβάσεις και προτάσεις λειτούργησε ως καταλύτης, επιταχύνοντας την υλοποίηση του συνολικού σχεδιασμού του Υπουργείου Υγείας στην αντιμετώπιση των τοπικών κρουσμάτων της πανδημίας του κορωνοϊού και της προστασίας του πληθυσμού.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Κύριε Πουλά, έχετε τρία λεπτά στη διάθεσή σας για τη δευτερολογία σας.

**ΑΝΔΡΕΑΣ ΠΟΥΛΑΣ:** Κύριε Υπουργέ, σας άκουσα με μεγάλη προσοχή.

Μισές αλήθειες. Έτσι θα τις χαρακτήριζα. Όσον αφορά το πρώτο θέμα, δηλαδή την ενίσχυση του κέντρου υγείας, είχατε δεσμευθεί ότι θα προσλάβετε έξι ιατρούς, τέσσερις νοσηλευτές και αυτό δεν έγινε και ούτε πρόκειται να γίνει.

Αυτή τη στιγμή επικουρικό προσωπικό στις λίστες δεν υπάρχει, έχει τελειώσει. Το έχουν πάρει τα υπόλοιπα νοσοκομεία. Άρα υπάρχει πρόβλημα για τη στελέχωση του κέντρου υγείας. Από εκεί και πέρα τι κάνατε;

Μόνο με να δώσετε με εντολή του Διοικητή της 6ης ΥΠΕ «εντέλλεστε» σε συναδέλφους ιατρούς που υπηρετούν σε άλλο κέντρο υγείας, στο Κέντρο Υγείας Λυγουριού, ώστε να πάνε να καλύψουν τις ανάγκες του εκεί κέντρου υγείας.

Γιατί δημιουργήθηκε αυτό; Δημιουργήθηκε το θέμα γιατί φτιάχτηκε μια δομή έξω ακριβώς από τον χώρο φιλοξενίας των μεταναστών. Κι εκεί έπρεπε να ήταν καλυμμένοι ιατρικά, παρ’ όλο που η σκηνή που σας είπα και προηγουμένως δεν πληρούσε τις απαραίτητες καταστάσεις υγιεινής. Δεν είχε νερόꞏένα σημαντικό πρόβλημα. Είναι δυνατόν να βλέπουμε ανθρώπους οι οποίοι νοσούν από COVID και να μην υπάρχει νερό να πλύνουν τα χέρια τους; Κι εκεί υπήρχε το μεγάλο θέμα και αρνούνταν οι ιατροί να πάνε στη συγκεκριμένη δομή.

Πέρα από αυτό, υπήρχαν και άλλα προβλήματα. Υπήρχαν προβλήματα γιατί δεν είχαν δοθεί σαφείς οδηγίες για το πώς θα διακινηθούν τα περιστατικά. Ερχόταν ο ασθενής, τον έβλεπαν στη δομή, έφευγε από τη δομή, πήγαινε στο κέντρο υγείας, έπαιρναν όλα τα μέτρα, αλλά και από εκεί πού θα πάει;

Θα πήγαινε στη δομή Άργος - Ναύπλιο ανάλογα με το ποιο εφημερεύει από τα δύο ή θα πήγαινε κατευθείαν στο κέντρο αναφοράς; Εκεί γινόταν το μπάχαλο. Και μάλιστα αυτό θα το δείτε να εξελίσσεται και με δικαστικές μηνύσεις μεταξύ των συναδέλφων.

Δεν υπήρχε ένας συγκεκριμένος «μπούσουλας» να μπορούν να ξέρουν τι θα κάνουν τα συγκεκριμένα περιστατικά και μπήκαν σε μία διαδικασία να διαμαρτύρονται τα κέντρα αναφοράς στο κέντρο υγείας, το κέντρο υγείας να διαμαρτύρεται στα νοσοκομεία και δεν βρίσκαμε άκρη.

Επίσης, κάποια στιγμή θα αρθεί η καραντίνα. Πώς θα γίνει αυτό το πράγμα; Πώς σκέφτεστε να το αντιμετωπίσετε; Θα κάνετε τεστ σε όλους αυτούς; Θα τους επανελέγξουμε; Θα ξέρουμε, δηλαδή, πόσοι τελικά είναι υγιείς; Γιατί τώρα είναι περιορισμένοι, αλλά μετά δεν θα πρέπει να κυκλοφορήσουν αυτοί; Θα μείνουν εκεί μέσα εσώκλειστοι; Θα γίνει φυλακή το συγκεκριμένο ξενοδοχείο;

Και μιας και μιλήσαμε για το θέμα του Κρανιδίου, θα ήθελα να βάλω και ένα γενικότερο θέμα. Μέχρι τώρα σας έχω ακούσει να λέτε για προσλήψεις επικουρικού προσωπικού, μόνιμων ιατρών, όπως ανακοίνωσε ο Υπουργός εννιακόσιους σαράντα δύο τον αριθμό τελευταία. Για την πρωτοβάθμια φροντίδα υγείας δεν έχω ακούσει ούτε μία κουβέντα. Το μόνο που άκουσα ήταν αυτές οι μονάδες ΚΟΜΥ που συστήσατε με χρήματα μέσω του ΕΣΠΑ.

Τι σκέφτεστε να κάνετε για την πρωτοβάθμια φροντίδα υγείας; Είναι ένα θέμα που θα κυριαρχήσει γιατί πιστεύω ότι μέσω της πρωτοβάθμιας φροντίδας υγείας μπορούν να ανασάνουν τα νοσοκομεία μας. Άλλος τρόπος δεν υπάρχει. Μαγικές λύσεις δεν έχουμε.

Όλα καλά με τις κλίνες που αυξήσατε τον αριθμό, αλλά για να μην έχουμε πάλι τα προηγούμενα θέματα -προβλήματα των προηγούμενων ετών-, θα πρέπει να μας παρουσιάσετε τον σχεδιασμό σας για την πρωτοβάθμια φροντίδα υγείας, να δούμε τι σκέφτεστε να κάνετε. Είναι ένα θέμα που πρέπει να το δείτε.

Και ένα άλλο, όσον αφορά τις δωρεές. Πραγματικά οι ιδιώτες έριξαν πάρα πολλά χρήματα σε αυτή την κρίση. Εμείς, ως Κίνημα Αλλαγής, κάναμε μια επιστολή στον Πρόεδρο της Επιτροπής Κοινωνικών Υποθέσεων και ζητάμε η επιτροπή να αναλάβει τον έλεγχο και τη λογοδοσία και τη διαφάνεια όλων αυτών των δωρεών. Και, μάλιστα, τα χρήματα δεν θα πρέπει να δοθούν μόνο στην Αθήνα και στη Θεσσαλονίκη. Θα πρέπει να δοθούν παντού. Γιατί η περιφέρεια έχει προβλήματα.

Ξέρετε πολύ καλά ότι η δική μας περιφέρεια, γιατί καταγόμαστε από την ίδια περιφέρεια, έχει μόνο είκοσι κρεβάτια ΜΕΘ. Δεν πρέπει να το δούμε; Οι νησιώτες τι θα κάνουν; Τα προβλήματα είναι μπροστά τους. Γι’ αυτό λέω διαφάνεια και στοχευμένη δράση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Κύριε Υφυπουργέ, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Πουλά, θα ξεκινήσω από το τελευταίο σε ό,τι αφορά τις δωρεές, γιατί απάντησα -αν θυμάμαι καλά ήταν περί τα μέσα Απριλίου- σε ερώτησή σας ειδικά για το θέμα των δωρεών. Τα είπαμε και τότε, να τα επαναλάβω για μία ακόμα φορά.

Πέραν του ελέγχου που υπάρχει από επιτροπές έγκριτων ανθρώπων, έχουμε πει ότι…

**ΑΝΔΡΕΑΣ ΠΟΥΛΑΣ:** Στη Βουλή θα το φέρετε; Αυτό με ενδιαφέρει.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Το είπαμε, όταν απάντησα στην ερώτησή σας ότι στην Επιτροπή Κοινωνικών Υποθέσεων και στη Βουλή θα φέρουμε πλήρη καταγραφή των δωρεών, από πού προήλθαν τα χρήματα και πού αυτά τα χρήματα πάνε. Και σίγουρα πάνε σε όλο το σύστημα υγείας, όχι μόνο στην Αθήνα.

Έχουμε πει, επίσης, ότι το σύστημα αυτή τη στιγμή δεν έχει σταματήσει την προετοιμασία του για τον κορωνοϊό, διότι δεν έχει τίποτα τελειώσει. Σταδιακά επανέρχεται στην αρχική του λειτουργία, αλλά ταυτόχρονα προετοιμαζόμαστε και για τυχόν δυσμενή εξέλιξη της πορείας της νόσου.

Προς αυτή την κατεύθυνση έχουμε και συγκεκριμένο πλάνο-σχέδιο- προγραμματισμό σε ό,τι αφορά την πρωτοβάθμια φροντίδα υγείας, η οποία έπαιξε, παίζει και θα παίζει ρόλο στην αντιμετώπιση του κορωνοϊού.

Έχουμε πει ότι για τη φάση αυτή την επόμενη που φαίνεται ότι φθίνει η νόσος, το σύστημα υγείας και οι δομές θα είναι σε ετοιμότητα σε ό,τι αφορά τον κορωνοϊό. Θα υπάρχουν κλίνες ειδικά για COVID, τα τμήματα επειγόντων περιστατικών θα υποδέχονται κανονικά ύποπτα κρούσματα, θα υπάρχουν κέντρα υγείας μόνο για COVID και στα μεγάλα αστικά κέντρα εκτός Αθηνών, τα κέντρα υγείας σε όλη την επικράτεια -πάνω από διακόσια κέντρα υγείας- έχουν σαφείς οδηγίες για το πώς θα αντιμετωπίζουν πιθανά ύποπτα κρούσματα και πώς αυτά θα διακομίζονται στα περιφερειακά νοσοκομεία και στα νοσοκομεία αναφοράς.

Επομένως υπάρχει ένας ευρύτερος σχεδιασμός σε ό,τι αφορά την πρωτοβάθμια φροντίδα υγείας και, μάλιστα, μέσω της κρίσης αυτής του κορωνοϊού μάς δόθηκε η ευκαιρία να δούμε πώς πραγματικά η πρωτοβάθμια φροντίδα υγείας μπορεί να λειτουργήσει μέσα σε ένα ολοκληρωμένο σχέδιο ανάπτυξης όλου του συστήματος υγείας.

Είναι αυτό που λέτε και συμφωνούμε όλοι όλα αυτά τα χρόνια ότι η πρωτοβάθμια φροντίδα υγείας μπορεί να αντιμετωπίσει περιστατικά χωρίς να χρειάζεται να επιβαρύνουμε άσκοπα τα νοσοκομεία μας. Και νομίζω ότι αυτό καταδείχθηκε με τον καλύτερο τρόπο την περίοδο του κορωνοϊού.

Υπάρχει και ένας ευρύτερος σχεδιασμός για την πρωτοβάθμια φροντίδα υγείας. Να σας αναφέρω ειδικά για την περιοχή της Αργολίδας, διότι υπάρχουν εισηγήσεις από παλιά τις οποίες εξετάζουμε για τη δημιουργία περιφερειακού ιατρείου στο Πόρτο Χέλι και στην Κοιλάδα της Δημοτικής Ενότητας Ερμιονίδας. Επομένως σχεδιάζουμε ακόμη περαιτέρω την ανάπτυξη της πρωτοβάθμιας φροντίδας υγείας.

Σε ό,τι αφορά το Κρανίδι, επιτρέψτε μου να πω ότι δεν υπήρξε κανένα μπάχαλο. Όλα λειτούργησαν άψογα και μπορέσαμε και περιορίσαμε τυχόν διασπορά του ιού. Οι υγειονομικές δομές λειτούργησαν. Βεβαίως, οι εφημερίες καλύφθηκαν κανονικά και με μετακινήσεις, οι οποίες προβλέπονται στο πλαίσιο λειτουργίας των κέντρων υγείας και των νοσοκομείων της περιοχής και, ναι, προκηρύξαμε εννέα θέσεις επικουρικού προσωπικού. Από αυτές μία, δυστυχώς, έχει πληρωθεί. Δεν υπήρχε ζήτηση για τις υπόλοιπες θέσεις.

Έχουμε πει, όμως, πολλές φορές ότι εφόσον οι λίστες αυτές δεν έχουν άλλα άτομα, σαφώς και θα επαναλειτουργήσουμε την πλατφόρμα, προκειμένου να έχουμε στη διάθεσή μας περισσότερο προσωπικό, έτσι ώστε να λειτουργήσουν επαρκώς οι δομές αυτές.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και τους δύο.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.48΄ λύεται η συνεδρίαση για την προσεχή Παρασκευή 8 Μαΐου 2020 και ώρα 9.00΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**